text:
Eg fór at hugleiða eitt sindur í gjárkvøldið (ja, eg veit væl, at tað er skítfarligt). Men eg byrjaði at keða meg aftur við landsdystinum, eftir at seinna málið var komið.
Eg mintist aftur á Landskronadystin móti Eysturríki, og kanska serliga javnleikin móti Norður Írlandi, tá Kári Reynheim var í velmaktini. Eftir dystin vóru Havnargøtur fullar av bilum, ið koyrdu runt og floytaðu. Veitsla var í gøtunum, tí í svárastu niðurgangstíðum fingu vit okkurt at gleðast um, og vit gleddust øll.
Síðan tá hevur landsliðið havt fleiri aldudalar, men tað er nokk eingin ivi um, at djúpasta dalin vóru vit í, beint áðrenn Brian Kerr tók við venjarastarvinum. Fólksligi uppbakningur var nærum burtur, og tað var ofta beinleiðis deprimerandi at hyggja at laka innsatsinum hjá okkara monnum. Landsliðsbrandið hevði tað ikki gott.
Men við Kerr kom fightaraviljin aftur, og sum Eli Hentze segði í sjónvarpsstovuni í gjár, so krevja vit bara av okkara monnum, at teir kempa.
Eg var eisini ein av teimum nógvu, ið fyltu Tórsvøll, tá Finland vitjaði her fyri, og tað var fantastiskt at síggja, hvussu nógv var broytt, fólksligi uppbakningurin var veruliga aftur, og FSF hevði enntá megna at savna føroysku fjepparafeløgini, so okkara menn blivu drivnir fram av sangi og rópum.
Landsliðið hevur fingið flutt sítt image so ófatiliga nógv seinastu árini, ikki minst orsakað av eldhugaða arbeiðinum, hjá mínum fyrrverandi starvsfelaga Tróndi Vatnhamar, marknaðarføringin um brandbyggingin hevur verið sera væl eydna, og tað kulmineraði á Tórsvølli móti Finlandi. Tá stóri skarðin av syngjandi fjepparum heiðraði Trónd eftir Finlandsdystin, var eingin í iva um, at Tróndur eisini var headmaður fyri at savna feløgini at heppa.
Fyrsti hálvleikur í gjár, gav mær flashback til farnar tíðir, tí sum Eli segði, vit krevja bara at tit kempa, og alt ov nógvir gjørdu ikki tað í gjár. Seinni hálvleikur var klárt betur, og tí vóni eg, at hetta var ein of- hálvleikur, og at vit aftur síggja landsliðið kempa á Tórsvølli mótir Ungarn.
Eg má tó siga, at eg stúri eitt vet, tí teir báðir, ið framum onnur hava lyft brandið hjá landsliðnum frá at vera ímyndin av tapi, til aftur at vera stoltleiki fyri tjóðina, eru ikki longur umborð.
Fyrst megnaði FSF at spæla sær av við Brian Kerr, og nú fyri nøkrum vikum síðan, slapp sama FSF sær av við Trónd Vatnhamar, fáa vikur eftir at hansara arbeiði hevði kulminera við Finlandsdystinum.
Eg vóni ikki, at mín stúran er røtt, men har tykist at vera okkurt galið í FSF, hví heldur man ikki uppá síni sterkastu kort?


c: text/html

text:
Nú taka vit dømið "Eg sá tey". Hesin setningurin kann verða dentskipaður til "Tey sá eg." Ávirkið er tikið framum, og eingin misfatan stendst av tí.
Siga vit harafturímóti, at "tey sóu teir," kann verða verri. Bæði orðini, 'teir' og 'tey', umboða bæði hvørfall og hvønnfall. Hvør var tað so, ið sá hvønn? "tey sóu teir" - "teir sóu tey."
Alt meir ið fallskipanin viknar, meir festist orðaraðið, so at grundliðurin kemur fyrst, og ávirkið kemur eftir umsøgnina. Siga vit, at "Sigmund sá Ólavur", átti eingin ivi at verið um, at 'Sigmund' var tann, ið sæddur varð, við tað at hann stendur í hvønnfalli; 'Ólavur' stendur í hvørfalli og var tann, ið sá Sigmund.
Men eg ivist í, hvussu mong ið fataðu tað so, tá ið eg segði, at "Sigmund sá Ólavur."

robotstxt: allowed

filter: keep


text:
Fyrsta Mósebók, kapittul 7
Flóðin mikla. Nóa fer inn í ørkina
v1
Tá segði Harrin við Nóa: «Gakk tú og alt húski títt inn í ørkina, tí at teg havi eg sæð rættlátan fyri ásjón míni í hesum ættarliði.
v2
Av øllum reinum djórum skalt tú taka tær sjey pør, kalldjór og kvenndjór; og av øllum teimum djórum, sum ikki eru rein, eitt par, kalldjór og kvenndjór.
v3
Eisini av fuglum himinsins sjey pør, kalldjór og kvenndjór til tess at lata avkom eftir seg á allari jørðini.
v4
Tí at um sjey dagar lati eg tað regna á jørðina í fjøruti dagar og fjøruti nætur og oyði av jørðini hvørja skepnu, sum eg havi skapað.»
v5
Nóa gjørdi nú í øllum lutum, eins og Harrin hevði boðið honum.
v6
Nóa var seks hundrað ára gamal, tá ið vatnflóðin kom yvir jørðina.
v7
Nóa og synir hans, kona hans og sonakonur hans við honum fóru tá inn í ørkina undan vatnflóðini.
v8
Av reinum djórum og av teimum djórum, ið ikki vóru rein, av fuglunum og øllum, sum skríður á jørðini,
v9
komu pørini eitt fyri og annað eftir til Nóa í ørkina, kalldjór og kvenndjór eins og Harrin hevði boðið Nóa.
Flóðin oyðir alt lív á jørð
v10
Og tá ið nú teir sjey dagarnir vóru umlidnir, kom vatnflóðin yvir jørðina.
v11
Á sætta hundraðasta aldursári Nóa, á seytjanda degi í øðrum mánaði, á tí degi opnaðust keldur hins mikla frumhavs, og allar lúkur himinsins fóru frá.
v12
Og glopraregnið dundi yvir jørðina í fjøruti dagar og fjøruti nætur.
v13
Á hesum sama degi fór Nóa inn í ørkina og við honum synir hansara Sem, Kam og Jáfet, kona hansara og sonakonur hans tríggjar,
v14
og somuleiðis øll villdjórini eftir sínum kyni og allur fenaður eftir sínum kyni og alt skriðkykt á jørðini eftir sínum kyni og allir fuglar eftir sínum kyni og alt, sum veingir hevur;
v15
av øllum holdi, sum lívsanda hevur, fóru tey eitt parið fyri og annað eftir inn í ørkina til Nóa.
v16
Av øllum holdi gingu tey inn, kalldjór og kvenndjór, eins og Guð hevði boðið honum. Og Harrin læt aftur eftir honum.
v17
Tá kom vatnflóðin yvir jørðina í fjøruti dagar, og vatnið vaks og lyfti ørkini, so at hon varð hevjað upp frá jørðini.
v18
Og vatnið megnaðist og vaks stórum á jørðini, og ørkin rak um á vatninum.
v19
Og vatnið vaks og vaks á jørðini, til øll hini høgu fjøll, sum eru undir øllum himninum, vóru undir;
v20
fimtan alnir stóð vatnið fyri oman fjøll og fjaldi tey.
v21
Tá doyði alt hold, sum rørdist á jørðini, bæði fuglar og fenaður, villdjórini og alt skriðkykt, sum skreið á jørðini, og allar menniskjur,
v22
alt, sum hevði lívsanda í nasum sínum, alt, sum var á turrlendinum, tað doyði.
v23
Soleiðis avoyddi hann allar skepnur, ið vóru á jørðini, bæði fólk og fenað, skriðkykt og himinsins fuglar, tað oyddist burtur av jørðini. Einans Nóa var eftir og tey, sum við honum vóru í ørkini.
v24
Og vatnið megnaðist á jørðini í eitt hundrað og fimmti dagar.


text:
1959
1959 (MCMLIX) var eitt ár, ið byjaði á einum hósdegi eftir tí gregorianska kalendaranum.
Innihaldsyvirlit
Hendingar[rætta | rætta wikitekst]
- 1. januar - Einaræðisharrin Fulgencio Batista flýggjar frá Havanna í Kuba, nú styrki Fidel Castros veksur.
- 2. januar - Herur Fidels Castro kemur til Havanna, Kuba.
- 3. januar - Alaska verður stakríki nummar 49 í USA.
- 4. januar - Uppreistrarfólk leidd av Che Guevara koma til Havanna, Kuba.
- 6. januar - Fidel Castro kemur til Havanna í Kuba.
- 8. januar - Charles de Gaulle verður forseti í Fraklandi.
- 9. januar - Petur Mohr Dam verður løgmaður í Føroyum.
- 12. januar - Motown Records verður stovnað í Detroit, Michigan í USA.
- 13. januar - Kubanskir kommunistar avrætta 71 fylgjarar av fyrrverandi einaræðisharranum Fulgencio Batista.
- 21. januar - Evropeiski Mannarættindadómstólurin verður settur á stovn.
- 30. januar - Danska ferðamannaskipið MS Hans Hedtoft, rakar isfjall ávegis til Keypmannahavnar frá Grønlandi. Skipið søkkur og øll 95 umborð lata lív.
- 1. februar - Atkvøðugreiðsla í Sveis niðurstemmar valrætt til kvinnur.
- 3. februar - Flogfar við tónleikarunum Buddy Holly, Ritchie Valens, og The Big Bopper dettur niður í Iowa, USA. Allir tríggir og flogskipari teirra lata lív. Vanlukkan verður seinni kend sum "The Day the Music Died".
- 18. februar - Kvinnur hava valrætt fyri fyrstu ferð í Nepal.
- 9. mars - Fyrsta Barbie dukkan kemur á marknaðin.
- 11. mars - Holland vinnur Eurovision Song Contest við sanginum Een beetje.
- 6. apríl - 31. Oscar-virðislønin verður hildin í Hollywood. Gigi vinnur heiðurslønina fyri besta film.
- 27. apríl - Liu Shaoqi verður valdur statsleiðari í Kina. Hann tekur við av Mao Zedong.
- 30. juni - 21 næmingar lata lív, og meir enn 100 verða meiðslaði tá eitt amerikanskt krígsflogfar dettur niður og rakar Miamori Elementary School á japonsku oynni Okinawa. Flogskiparin klárar at sleppa sær úr flogfarinum áðrenn stoytin.[1]
- 15. juli - Verkafall tekur seg upp ímillum stál arbeiðarar í USA.
- 8. august - Flóð í Teivan hevur við sær at 2.000 lata lív.
- 15. august - Kypros fær fullveldi.
- 21. august - Hawaii verður statur nummar 50 í USA.
- 24. august - Kypros verður limur í Sameindu Tjóðunum.
- 16. september - Fyrsta kopimaskinan kemur á marknaðin. Talan er um eina Xerox 914.
- 26. september - Tropiska ódnin "Vera" rakar Japan, og verður roknað við at 5.098 lata lív, 38.921 verða meiðslaði, og 1.533.000 verða heimleys.
- 29. oktober - Teknirøðsfigururin Asterix verðu at síggja fyri fyrstu ferð í fransk-belgiska myndarøðsblaðnum Pilote.
- 31. oktober - Ófriður tekur seg upp í Kongo.
- 1. november - Ófriður tekur seg upp í Ruanda.
- 14. desember - Makarios III verður valdur fyrsti forseti Kypros.
Ókendar dagsetningar[rætta | rætta wikitekst]
- Sokkabuksur koma á marknaðin.
- Fyrsti HIV smittaði persónur vitað er um doyr í Kongo í Afrika.
- Kaspiski tikarin doyr út í Iran.
- Íslenska løgreglan arbeiðir við fyrsta álvarsliga rúsevnismálinum í Reykjavík.
- Cadillac árgangur 1959 kemur á marknaðin.
List[rætta | rætta wikitekst]
Filmar[rætta | rætta wikitekst]
- Sleeping Beauty (Tornirósa) hjá Walt Disney (Frumsýndur 29. januar)
- Ben-Hur við Charlton Heston í høvuðsleiklutinum. (Frumsýndur 18. november) Filmurin vinnur 11 Oscars-virðislønir. Eitt met sum ikki verður javnað fyrr enn 39 ár seinni í 1998 av filminum Titanic hjá filmsleikstjóranum James Cameron.
Sjónvarpsrøðir[rætta | rætta wikitekst]
- CBS byrjar at vísa sjónvarpsrøðina The Twilight Zone (Frumsýnd 2. oktober) Røðin verður send í 5 ár frá 1959 - 1964.
Ítróttur[rætta | rætta wikitekst]
Fótbóltur[rætta | rætta wikitekst]
- 2. mai - FA-Cup finala í Englandi: Nottingham Forest-Luton Town 2–1 (2-0) á Wembley vøllinum í London.
- 3. juni - UEFA-Cup finala: Real Madrid - Stade Reims 2–0 (2-0) í Stuttgart, Týsklandi
- 29. juli - Føroyar-Ísland (B) 2-5 (1-3) í Tórshavn, Føroyum.
- 18. august - Hetland-Føroyar 1-4 (0-4) í Lerwick, Hetlandi.
Føðingar[rætta | rætta wikitekst]
- 12. januar - Per Håkan Gessle, svenskur tónleikari (Roxette)
- 22. februar - Kyle MacLachlan, amerikanskur sjónleikari (Twin Peaks)
- 16. mars - Jens Stoltenberg, norskur forsætismálaráðharri
- 18. mars - Luc Besson, franskur filmsleikstjóri (The Fifth Element)
- 3. apríl - David Hyde Pierce, amerikanskur sjónleikari (Frasier)
- 15. apríl - Emma Thompson, enskur sjónleikari (Sense and Sensibility)
- 17. apríl - Sean Bean, enskur sjónleikari (The Lord of The Rings)
- 22. mai - Morrissey, enskur sangari
- 29. mai - Rupert Everett, enskur sjónleikari (My Best Friend's Wedding)
- 11. juni - Hugh Laurie, enskur sjónleikari (House M.D.)
- 26. juli - Kevin Spacey, amerikanskur sjónleikari (American Beauty)
- 7. oktober - Simon Cowell, enskur tónleikaframleiðari og sjónvarpsdómari.
- 5. november - Bryan Adams, kanadiskur sangari.
- 31. desember - Val Kilmer, amerikanskur sjónleikari (Batman Forever)
Andlát[rætta | rætta wikitekst]
- 3. februar
- Buddy Holly, amerikanskur rokksangari. (f. 1936)
- Ritchie Valens, amerikanskur rokksangari (f. 1941)
- The Big Bopper (J.P. Richardson), amerikanskur rokksangari (f. 1930)
- 17. juli - Billie Holiday, amerikonsk songkvinna. (f. 1915)
Keldur[rætta | rætta wikitekst]
- ↑ "21 Die as Jet Hits School On Okinawa", Oakland Tribune, June 30, 1959, p1


text:
18 Og mong, sum trúðu, komu, og játtaðu, og sýndu sínar gerðir.
19 Mong av teimum eisini, sum brúktu dularfull kynstur, førdu bøkur sínar saman, og brendu tær frammi fyri øllum monnum: og teir taldu virðið á teimum, og funnu tað fimti túsund stykkir av silvuri.
20 So mektigani vaks Guðs orð og sigraði.
( Gern. Áp. 19:18—20 FKJ )
16 ¶ Og tað bar á, sum vit fóru til bønar, ein ávís genta, heltikin við einum spásagnaranda, møtti okkum, sum veitti sínum meistarum miklan vinning við spásøgn:
17 Hin sama fylgdi Paulusi og okkum, og rópti, sigandi, Hesir menn eru tænarar hins hægsta Guðs, sum sýna okkum frelsuvegin.
18 Og hetta gjørdi hon mangar dagar. Men Paulus, verandi nívdur, vendi sær og segði til andan, Eg skipi tær í navni Jesu Christs at koma út úr henni. Og hann kom út hina somu stund.
( Gern. Áp. 16:16—18 FKJ )
Tí at eftir at í vísdómi Guðs, heimurin við vísdómi kendi ikki Guð, líkaði tað Guði, við prædikanar-dárskapinum at frelsa tey sum trúgva.
( I. Corinthararnir 1:21 FKJ )
9 Tá ið tú ert komin inn í landið sum HARRIN tín Guð gevur tær, tú skalt ikki læra at gera eftir andstygdunum hjá teimum tjóðunum.
10 Tað skal ikki finnast tykkara millum nakar sum fær son sín ella dóttur sína at fara ígjøgnum eldin, ella sum brúkar spásøgn, ella ein gáari eftir tíðum, ella ein gandakvøðari, ella ein heks,
11 Ella ein rúnabindari, ella ein ráðførari við vælkunnugar andar, ella ein gandakallur, ella ein andamanari.
12 Tí at allir, sum gera hesar lutir, eru ein andstygd at HARRANUM: og uppá grund av hesum andstygdum rekur HARRIN tín Guð teir út frammi undan tær.
13 Tú skalt vera fullkomin við HARRANUM Guði tínum.
14 Tí at hesar tjóðirnar, sum tú skalt taka til ognar, góvu gætur at gáarum eftir tíðum, og at spásigarum: men hvat tær viðvíkur, HARRIN tín Guð hevur ikki loyvt tær soleiðis at gera.
( Devteronomion 18:9—14 FKJ )
Tí at okkara Guð er ein upptærandi eldur.
( Hebr. 12:29 FKJ )
Tað er eitt ræðuligt ting at falla inn í hendur hins livandi Guðs.
( Hebr. 10:31 FKJ )
Hvussu kunnu “trúgvandi” menn í dag vera farnir at spæla við tað, sum Guð í sínum orði kallar ANDSTYGD? Tað, sum Guð einaferð sigur er andstygd í hansara eygum, er altíð andstygd, eisini í náðitíðini. Synd er synd; andstygd er andstygd: tí at Guð er Guð; altíð!.


text:
- Tíðindi, mentan og ítróttur
Avmarka atgongdina hjá ferðafólki í Venesia
Borgarstjórin í Venesia, Luigi Brugnaro, stúrir fyri, at støðan verður hin sama sum á páskum, tá býurin var fullur av ferðafólkum. Í gøtunum var ikki frammikomandi fyri fólki, og í siglingarveitunum var heldur einki pláss.
Og tað er fallið fleiri íbúgvum í býnum fyri bróstið, og tey krevja, at okkurt verður gjørt í stundini.
Avmarka ferðafólk
Býráðið hevur, sum eina roynd hetta vikuskiftið og fram til í morgin, sett upp portur við bussfarsstøðirnar Piazzale Roma og Santa Lucia, so til ber eftir tørvi at avmarka talið av fólkum inn í býum.
Talið av ferðafólkum er eisini avmarkað. Kendastu ferðafólkamálini í býnum, Markusplássið og Rialto-brúgvin, og skjótastu farleiðirnar hagar eru bara til íbúgvarnar og til tey, sum hava "Carta Venezia".
Nógvir íbúgvar fegnast um avmarkingina, men stúra samstundis fyri avleiðingunum, tí býurin livir av ferðavinnuni.
Mótmæla ætlaninum
Men ikki allir íbúgvar í Venesia taka undir við nýggja tiltakinum.
Í gjár lupu 30 mótmælisfólk á portrini við buss-farstøðina við Piazzale-plássið í býnum.
- Hetta er okkara býur og ikki býurin hjá borgarstjóranum, løgregluni ella ferðafólkunum, segði eitt av mótmælisfólkunum í sjónbandaupptøku, sum varð almannakunngjørd á sosialu miðlunum.
Ferðavinnan ávirkar
25 milliónir ferðafólk vitja býin um árið. Men samstundis sum ferðafólkiðtalið veksur, fækkast tey, sum búgva fast í býnum.
Seinastu árini hevur kjak eisini verið um ferðamannaskipini, sum vitja býin, har túsundtals ferðafólk streyma inn í miðbýin og vitja kendu støðini í senn.
Tí er avmarking sett fyri, hvussu nógv ferðamannaskip kunnu koma til býin um dagin, og størstu skipini sleppa ikki longur at sigla heilt inn til býin.
Í fjør vóru reglur settar í verk um almennan atburð. Nú er ikki loyvt at vitja kend støð í svimjiklæðum, at svimja í siglingarveitunum, at steðga ov leingi á brúgvunum, at súkkla í býnum og at tveita rusk á gøtuna.
Brot á reglurnar kostar upp í 5.000 krónur í bót.
Sí eisini


text:
Føroyar eru við í átta av teimum 11 finalunum, sum verða í svimjihøllini í kvøld. Eitt sindur snópisligt er kanska, at vit ikki eru umboðað í tí allar seinastu finaluni, nevniliga liðkappingini, har kvinnur og menn luttaka saman.
Men kortini, kann roknast við fleiri glitrandi heiðursmerkjum í kvøld. Tveir føroyingar eru við í tveimum teimum fyrstu, og størstu vónir eru helst til 400 metrar frí við harrum, har Óli Mortensen og Marius Gardshodn svumu ávikavist skjótast og næstskjótast, júst sum teir gjørdu til fyrstu finaluna á longsta teininum, 1500 metrum.
Føroysku finaluplássini í kvøld eru hesi:
100 metra blandað, kvinnur:
Best tíð: Sára R. Nysted, 1:05,93
Fjórbestu: Beinta P. Debes, 1:07,43
400 metra frí, harrar:
Best tíð: Óli Mortensen, 3.59,54
Næstbest: Marius I. Gardshodn, 4:00,93
200 metra firvald, kvinnur:
Best tíð: Jana B. Thomsen, 2:23,83
100 metra frí, kvinnur:
Fimtbest: Signhild D. Joensen, 59,15
50 metra rygg, kvinnur:
Triðbest: Signhild D. Joensen, 29,35
200 metrar bringa, menn:
Næstbest: Alvi Hjelm, 2:25,31
Triðbest: Róland Toftum, 2:27,46
4x100 metrar blandað, kvinnur:
Næstbest: Føroyar (Beinta P. Debes, Vár E. Eidesgaard, Signhild D. Joensen, Sára R. Nysted), 4:23,75
4x100 metrar frí, menn:
Fjórðbest: Føroyar (Marius I. Gardshodn, Alvi Hjelm, Óli Mortensen, Rókur Trygvason), 3:36,01
4x50 metrar frí, kvinnur og menn:


text:
Á føðingardegi Hammershaimbs var ein móðurmálsvirðisløn handað í 2012 og 2015. Tað vóru Nám, Mentamálaráðið, Málráðið, Sosialurin og Kringvarp Føroya, sum skipaðu fyri degnum og virðislønini. Fyriskipararnir siga, at nú skal móðurmálið setast í miðdepulin ein fastan dag, móðurmálsdagin, sum er føðingardagur Hammershaimbs. Forløgini Sprotin og Bókadeild Føroya Lærarafelags stuðla tiltakinum.
Hans Mortensen, sum stovnaði Sølumiðstøðina á Trapputrøðni, í dag kent sum SMS, fekk í kvøld Móðurmálsvirðislønina 2015. Tað var mentamálaráðharrin, Bjørn Kalsø, ið handaði virðislønina í Nýggjustovu, barnaheimi V. U. Hammershaimbs.
Grundgevingin varð soljóðandi:
Við sínum greiða málpolitikki í lýsingum og øðrum handilsligum tekstum hevur Hans Mortensen slóðað fyri einum framúr góðum máli í nútímans føroyska handilsyrkinum. Eitt livandi lætt mál, sum hevur sett síni spor víða um í samfelagnum.
Heilt frá stovnanini av SMS í 1977 hevur Hans Mortensen lurtað eftir, lagað og snøggað føroyska handilsmálið, soleiðis at tað í dag er eitt mál, vit øll við virðing hava tikið til okkara.
Orðingar í lýsingatekstum og handilsheitum hava verið soleiðis, at hugburðurin tykist hava verið, at her eru tað vit øll, sum bæði keypa og selja. Við útgávum av SMS-blaðnum og øðrum lýsingabløðum hevur Hans Mortensen, langt áðrenn hetta var ásett við lóg, átt sín stóra leiklut í, at eitt føroyskt handilsmál hevur ment seg og hildið kósina.
Nevnast kunnu eitt nú heitini á nøkrum handlum, sum virka ella hava virkað undir sama taki á Trapputrøðni:
Bakarin Bindibúðin Bókaløðan Bókasølan Daddan Dáin Elding Feðgar Fípan Flykran Fotobúðin Fríðkan Gellan Gongin blómur Griffilin Heilsa Hornið Í Skotinum Ítróttur Klávus Klivin Klokkan Látrið Leikan Litbrá Miklagarður Perlan Rit & Rák Rumbul Skálkur Skósmiðjan Slaktarin & Krásadeildin Stakksmiðjan og 3-arin.
Fyri henda ósjálvsøkna, men miðvísa málpolitikkin, vilja vit í dag heiðra Hans Mortensen við Móðurmálsvirðislønini 2015.
Hetta var seinasta tiltak á Móðurmálsdegnum, sum byrjaði við framløgum og fyrilestrum á Landsbókasavninum í morgun og helt fram í Norðurlandahúsinum seinrapartin.
Fyriskipararnir siga, at nú skal móðurmálið setast í miðdepulin ein fastan dag, Móðurmálsdagin, sum er føðingardagur Hammershaimbs.
Tey, sum skipaðu fyri Móðurmálsdegnum í ár vóru Nám, Mentamálaráðið, Sosialurin, Kringvarp Føroya, Málráðið, Føroyamálsdeildin, Norðurlandahúsið, Sprotin, Bókadeild Føroya Lærarafelags og Landsbókasavnið.
Móðurmálsdagin í 2012 fekk journalisturin, Høgni Djurhuus, Móðurmálsvirðislønina. Hana fekk Høgni fyri tær klummur, sum hann í mong ár hevur skrivað og borið fram í føroyskum miðlum. Nevndin segði í síni grundgeving, at Høgni "er hendinga snildur við penninum og dugir at spæla sær við málinum. Í klummunum bjóðar hann málinum av, gevur tí flog, samstundis sum hann krevur nógv av sínum lesarum." Og journalisturin hevði eisini spíska sær blýantin, áðrenn hann skrivaði takkarrøðuna. Um mál og fjølmiðlar segði hann millum annað:
- Eg ræðist tann dagin, og hann kemur, tá eingin fær starv sum fjølmiðlafólk uttan at duga stavsetingina og orðabókina uttanat ella uttan at duga at benda Svein. Tað verður ein vanlukka fyri føroyskar fjølmiðlar. Tí tað eru fólk, sum eru framúr góðir journalistar, sum veruliga duga tað yrkið, men sum siga ella skriva Sveinur í hvønnfalli: Eg stemmaði upp á Sveinur. Vit kunnu ikki útihýsa teimum frá fjølmiðlunum.
Høgni Djurhuus segði í røðu síni, at málið er amboðið hjá miðlafólki, men nógv valaverk eru gjørd við vánaligum amboðum. Til dømis pyramidurnar, segði journalisturin og endaði røðuna við hesum orðum: So lat tað verða staðfest eina ferð fyri allar: journalistikkur er ikki mállæra.
Nám er tænastustovnur fyri skúlaverkið. Til ber altíð at spyrja Nám og starvsfólkini, sum har eru, um móðurmálsundirvísing og slektaði viðurskfiti. Vit svara eftir førimuni. Góðan Móðurmálsdag, alt árið!


text:
Upptøkuroyndir
Freistin at melda til upptøkuroynd til skúlaárið 20119/20 til Musikkskúla Miðnám, er 15. mars 2019
Tvær breytir eru, ein rútmisk og ein klassisk.
Tú meldar til, við at útfylla talgilda oyðublaðið á heimasíðuni www.tm.fo
Tilmeldingin er virkin frá 1. mars 2019
Upptøkuroyndir eru í vikuni frá 6. til 8. mai 2019.
Vegleiðandi royndir í hjálærugreinunum klaver, teori og hoyrulæru, eru leygardagin 4. mai 2019.
Umsøkjari skal møta persónliga til royndina. Um umsøkjari býr ella er staddur uttanlands, ber til at senda inn upptøku. Hetta skal tilskilast í umsóknini.


text:
Áki Bertholdsen 16.04.2018 (12:48)
Motorsúkklufelag hevur gudstænastu í Havn
Nú summarið stundar til og motorsúkklurnar so smátt verða pussaðar upp, verður eitt tað fyrsta tiltakið hjá teimum, sum koyra motorsúkklu, ikki ein útferð, men eitt gudstænasta.
Startskotið til motorúkkluárið í ár verður nevniliga ein gudstænasta í Meinigheitshúsinum í Havn seinnapartin leygardagin. Tað er kristiliga motorsúkklufelagið, Cross-Bikers MC Føroyar, ið skipar fyri.
Umframt at vera ein gudstænasta, er hetta eisini eitt sosialt tiltak, har fyrst møtast á Effstøðini í Kollafirði, haðani koyrt verður í felag til Havnar og parkerað framman fyri Meinigheitshúsið.
Á gudstænastuni verður tað Dan Eliassen frá Meinigheitshúsinum, ið talar, og harafturtat fara Halleljua Sofus og Victor Carlsen at syngja og spæla. Men tað eru eisini fleiri felagssangir skránni, og endað verður tjóðsanginum.
Eftir gudstænastuna fáa tey ein drekkamunn, áðrnn hvør fer til sítt aftur. Tey í kaffihugni og sosial samvera, áðrenn øll fara heim. Tey í Cross-Bikers MC Føroyar leggja eisini afturat, at gudstænastan er ikku bara fyri tey, sum koyra motorsúkklu, tí øll eru hjartaliga vælkomin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Seinastu tíðina hava fimm persónar latið seg doypa í Immanuselskirkjuni í Tel Aviv. Ein av teimum er Sahar
Nakað av tí fyrsta, Sahar hoyrdi um kristnu trúnna, var, tá ið hann spældi fótbólt saman við nøkrum arábiskum kristnum. Hann legði merki til, at teir vóru øðrvísi á vøllinum. Teir banaðust iki og høvdu umsorgan fyri hvørjum øðrum.
Hann gavst at spæla fótbólt við temum, men Jesus, sum teir høvdu tosað um, fór ikki úr høvdinum hjá Sahar. Hann fór at lesa Nýggja Testamenti, og fýra ár seinni tók hann við trúgv á Jesus. Seinni flutti hann til Týskland, og har kundi hann tosa eitt sindur um sína trúgv. Men tá ið hann kom aftur til Ísraels, hevði hann ikki lætt við at tosa opið um sína trúgv. Men so einaferð stutt fyri jól, gjørdi hann nakað óvanligt. Hann skrivaði á sin facebookvanga: “Krossur framman. Heimur aftan. Eingin vegur aftur”.
Eingur vegur aftur. Daman hjá honum vildi ikki góðtaka, at teirra møguligu børn skuldi læra Jesus at kenna, so hann sá ongan annan møguleika enn, at tey fóru frá hvørjum øðrum.
Arbeiðið hevði hann longu sagt upp, tí hann helt ikki, at hann í starvinum sum seljari kundi lúgva fyri kundunum – eitt trýst, ið hann hevði kent á sær – og tað vildi hann ikki halda fram við, um hann veruliga vildi liva fyri Honum, ið livdi og doyði fyri hann.
– Eg tjenti nógvar pengar í arbeiðinum, men eg misti sál mína. Nú arbeiði eg sum hjálparfólk fyri børn við serligum tørvi.
Í grundini var tað ikki nakað nýtt fyri Sahar, at Guds Orð sigur, at ikki er rætt at lúgva. Men nú vildi hann eisini liva soleiðis sum Guds orð sigur.
Doyptur
Sahar varð doyptur stutt eftir páskir.
Sahar gongur í Immanuelskirkuna í Tel Aviv. Hetta er kirkjan, ið Ísraelsmissiónin hevur stuðla í forbøn og fíggjarliga í fleiri ár. Fýra onnur, sum eisini koma í Immanuelskirkjuna, hava eisini latið seg doypa fyri og eftir páskir.
Mynd:
Sahar læt seg doypa stutt eftir páskir.


text:
Orð og lag: Aage Samuelsen
Týtt: Kajfinn Hammer
Viðmerking: Yrktur í 1953 og týddur í 2010.
Upprunaheiti: Det var ei noen blomst som ble lagt på den vei
1. Ongar blómur á vegin tey stroyddu hin dag,
tá Guðs Sonur mót Golgata gekk;
tá har kross sín Hann bar og varð rikin avstað
ongan heiður og fagnað Hann fekk.
Einans speirekan, háð
ljóðar fjøldini frá,
tá har knógvandi kross sín Hann ber.
Hann gekk vegin á tamb,
tigandi eins og lamb
leitt til sláturs eins tigandi fer.
2. Ongan heiður Hann fekk, onga krúnu av gull,
tá hann fyri Pilatusi stóð;
krúnu spottarans fekk, sett av tornum var full,
har Hann húðflongdur flýtur í blóð.
Satans grimd á Hann gekk,
har uppgivin Hann hekk,
ja, sjálvt Faðirin svaraði ei!
Faðir Hansara tá
Honum farin var frá,
allar glatanarkvalir Hann leið.
3. Tá teir naglarnir negldu í hendur og bein,
ei teir gáa um hvør ið Hann er;
tó frá varrum Hans ljóðar ein bøn djúp og rein:
Faðir, fyrigev teim hesa gerð!
Einans edikk og spott
góvu teir Honum rátt,
teir ei vita, Hann synd teirra bar!
Tá Hann rópar hálvkvalt:
Faðir, fullgjørt er alt!,
sum ein ránsmaður doyði Hann har.
4. Hann í deyðsríkið steig til at loysa hvønn tann,
sum var deyður í trúnni á Hann;
Satans veldi var stórt, men Hann á honum vann,
deyðin fjøtra ei Frelsaran kann.
Sum tann kongur, Hann var,
sigurskrúnu Hann bar,
tá frá deyðum Hann reis upp úr mold.
Deyðans veldi Hann breyt,
lógarkrøv, boð og treyt,
Hann Guðs rættvísi vann til alt hold.
5. Eins og brúður sín brúðgóm vit vænta Guðs Son,
ver til reiðar, – sí, spillunnar gongd!
Fyri trónuni standa sum brúður skal hon,
sum helt út hóast mótgongd og trongd.
Illa viðfarin nú,
tá í rættferðarskrúð
lívsins krúnu av Guði hon fær.
Endurloyst skal hon tá
Lambsins dýrd ævigt sjá,
á, hvør vert var ei trongdin hon bar.


text:
Hví manipulerar KVF fjøldina?
Hví brúkar KVF skeiv tøl, tá teir eiga røttu tølini? Hví misbrúkar KVF tølini hjá FF?
Í kjaksendingini, sum vanliga er aftaná dagur og viku, í gjár, fingu vit upplýst eina rúgvu av skeivum tølum. Havandi í huga, at eg sendi KVF eina talvu við røttu upplýsingunum mánadagin, so er tað óskiljandi, at slíkt kann henda. Tað er beinleiðis villeiðing.
Tosa var um yvirnormalt yvirskot sum var stórt. Hetta turkaðu tit av uppá Búskaparráðið. Sjálvt um tit hava fingið at vita at útrokningin hjá Búskaparráðnum er beinleiðis skeivt. Tit áttu tí at vita, at tað tit serverðau føroya fólki ikki var rætt! Tí átti tað at verði klipt út úr sendingini.
Sendingin legði fyri við at tosa um virði. Eitt milliarda virði. Á skerminum sóu vit at samlað inntøka í fiskivinnuni var 3.062 milliónir meðan samlaðu inntøkur landskassans vóru 4.857 mió. Ikki eitt orð um at inntøkan hjá einari fyritøku, Bakkafrost var 3.202 mió.
Heldur einki um at Pelagiski flotin, sum er tann einasti sum tjenar pengar, seldi fyri 1.360 mió. í 2015 og nakað meira í 2016.
Restin av flotanum, sum selur uml. 50% av totalinum, sum klárar seg út av lagið vánaligt bleiv als ikki nevndur. Um ikki annað, so fyri at fáa fólk at skilja, at tað ikki er umsetningurin sum bestemmar hvussu stórt avlopið er.
Síðan fingu vit upplýst um Ogn Føroya Fólks og at fólkið eigur. Víst bleiv til at lógin sigur og at Nýskipanarálitið sigur tað sama. Tað er ikki rætt. Nýskipanarálitið brúkar væl av plássi at greiða frá at einki eitur Ogn Føroya Fólks og at hugtakið hoyrir ikki hoyma í lógini. At brúka útsøgnina hjá Búskaparfrøðingi sum juridiska dokumentatión fyri hesum er langt úti.
Síðan fingu vit at vita um yvirnormalan vinning. Frágreiðingin um hendan var út av lagið vánalig. Tað kann verða ónormalur vinningur. Men tað kann eisini verða undirskot. Flestu skip á Føroyagrunninum hava undirskot og tey hava als onga tilfeingisrentu. T.d. kostaði sildin góðar 2 ferðir so nógv seinasta ár sum í ár. T.v.s. at í ár hevur onkur sum hevur keypt Sild kr. 100.000 í undirskoti pr. túr. Tilfeingisrenta er nevniliga ein undarlig og sera variabul stødd.
Síðan fingu umboð fyri Landsbankan og Búskaparráðið loyvi at seta fram ódokumentraðar pástandir.
Pástaði bleiv at avlop var 30-35% og skip kundu afturgjaldast uppá 3 ár. Í 2015 var avlop + avskrivingar 33 mió. pr. miðal skip. Tað tekur tá uml. 8-10 ár at gjalda eitt skip aftur, og tá er null til rentu av eginkapitali.
Eisini fingu vit uttan dokumentatión upplýst, at teir tjena uppímóti 1-2 mió. í Hýru. Tað var nevnt sum dokumentatión fyri at ein resourse renta er har. Tað talið er skeivt. Og tað veit KVF. KVF veit, at eingin miðalinntøka er nær námind 1 millión.
Eisini sóu vit eina útrokning, sum segði, at um hóskandi løn er sett til 800.000 Her var heldur einki skil í. Eingin alarmur. Um røttu tølini vóru brúkt, so bleiv úrslitið negativt fyri allar bólkar. Eingin, heldur ikki manningarnar á nótaskipum tjentu 800.000 í miðal í 2015.
Tølini fyri tilfeingisrentu vóru eisini skeiv. Í rokniarkinum hjá Fiskimálaráðnum sæst hvat feilurin er.
Síðan fingu vit at vita um daglønir. Tað átti at verið umrokna til tímaløn. So kundi ein hóskandi samanlíkna tímalønina hjá einum Miðnámsskúlalærara.
Dagløn er eftir uppgerð hjá Føroya Fiskimannafelag. Hetta er úrrokna pr. mannskapspart. Sum upplestur fingu vit upplýst at ávísir skipabólkar hava dupulta manning.
Men einki um útrokningarháttin.
Ein út av lagið vánalig sending. Rein manipulatión úr enda í annan. Tað ber ikki til at upplýsa slíkt, tá KVF veit av at hesi tøl eru skeiv. At Búskaparráðið og Landsbankin ikki vita hvussu stór tilfeingisrentan er, er ikki nøkur umbering. Tølini er skeiv tí skeivar fortreytir eru lagdar inn í excel arkið. At brúka fortreytir sum KVF veit eru skeivar er, hóast tey fáa Búskaparráðið og Landsbankan at siga tað, er manipulatión móti betri vitan.
Hvussu skal skilið verða, tá tey sum trúgva manipulatiónum í KVF stuðla ætlaðu broytingum, meðan tey sum vita eitt sindur um røttu tølini eru ímóti? Um broytingar verða samtyktar, hvat verður so úrslitið?
Eivind Jacobsen
Strendur


text:
Nostalgi
Juli mánaður.
Summarfrítíð í besta summarveðrið.
Ein dagur fyri 30 – 40 árum síðani.
Svimjuhylurin – náttúran – áin.
Minnist tú?
Kanst tú merkja hugnan?
Kanst tú minnast løturnar?
Ein av gomlu myndunum sum Jákup Oluf sendi inn til okkum fekk hugan at reika:
Góðar barna løtur vóru við eitt frískar í minninum.Minnast tit, sum gomul eru, góðu summarløturnar?
Vit skiftu aftanfyri Bjarnastein (Revasteinin) ella í eini veit omanfyri vøllin.
Svumu í brúnum móruvatni, sum av somu orsøk varð serliga fløtt.
Tey djarvastu kavaðu av stabbanum, og svumu undir vatnið alla longdina.
Her lærdu vit at svimja, og her hugnaðu vit okkum, í teimum umstøðum sum tá vóru tær bestu, tí vit kendu tær ikki betri.(Tá vóru eingi hús omanfyri, og tí einki kloakkvatn sum rann út í ánna.)
Okkurt leggið varð viðhvørt gjørt niðan í Gamla svimjuhyl ella niðan í Djúpukullu.
Eg veit væl hettar er tokutos fyri tey sum ung eru, men vit eldru minnast góðar farnar løtur.
Seint á degi varð farið aftur í klæðini, oftani bláfryst/ur og skelvandi, men ein góðan dag ríkari.
Hesi minnir eru eins góð og “gull og grønar skóðir”.
_______________________________
Spell er, at hesin okkara góði barnagarður stendur sum ein skom í landslagnum.
Hevði tað ikki verið betur, at kommunan fríðkaði økið og beindi burtur skirvisligu leivdirnar?
Økið kundi tá verið nýtt betur, ella bert verið ein vakur náttúrublettur – ein á í landslagnum.
[22.09.2006 – Jóhan Heri Joensen]


text:
Agnar Frederiksen
13.01.2018 - 17:22
Ítróttur > Ítróttur > Fótbóltur
Seks dystir í Premier League vórðu bríkslaðir í gongd kl.15.00
Chelsea fór av vøllinum uttan at skora triðja dystin á rað. Leiciester leikti ein góðan dyst í London, og hóast útiliðið spældi seinnu helvt av 2.hálvleiki við tíggju monnum, so megnaði Chelsea ikki at fáa hol á. Tottenham, Liverpool og Arsenal kunnu harvið hála inn á meistaraliðið hetta vikuskifti, og United kann trekkja frá mánakvøldið.
Crystal Palace og West Bromwich vunnu á heimavølli, West Ham og David Moyes halda á við góðu gongdini og Newcastle, Swansea, Watford og Southampton fingu øll eitt stig í dag.
Chelsea-Leicester 0-0
Crystal Palace-Burnley 1-0
Huddersfield-West Ham 1-4
Newcastle-Swansea 1-1
Watford-Southampton 2-2
West Bromwich-Brighton 2-0
Nú kl.17.30 byrjar dysturin á Wembley, har Tottenham tekur ímóti Everton. Har er Tottenham greiður favorittur. Við sigri kann heimaliðið koma uppá liðina á Liverpool á fjórða plássinum.


text:
- Tíðindi, mentan og ítróttur
Thor Beamer seldur til Malta
Hans Andrias Kelduberg frá Thor sigur, at reiðaríið hevur arbeitt við at selja tey eldru frálandaskipini úr felagnum, millum annað tí tað er torført at fáa eldru skipini at liva up til strongu krøvini, sum verða sett til frálandaskip.
Við hesi søluni er bert Tórsvík eftir av teimum eldru skipunum hjá Thor.
Thor Beamer er 31 ára gamal og varð bygdur á Visser skipasmiðjuni í Hollandi í 1987. Thor keypti skipið úr Hollandi í 2006.
Felagið, ið keypti Thor Beamer, er av Malta og eitur Malta Towage Limited.
Sí eisini


text:
Steinbítur (steinbítaættin)
Anarhichas lupus Linné, 1758
Stødd: Steinbítur verður upp í 150 cm langur, vanliga minni enn 110 cm.
Dýpi: Hann er úr fjøruni og út á meira enn 500 m dýpi.
Litur: Um bakið og síðurnar er hann blágráur við 11-12 myrkum tvørbondum. Hann er ljósari undir búkinum. Viðhvørt er steinbítur brúngrønligur.
Lýsing: Steinbítur er nakað mjávaksin fiskur, hann er hægri, enn hann er breiður. Hann hevur eina langa ryggfjøður av nakkanum aftur í klingruna. Hann hevur eina gotfjøður frá gotinum aftur í klingruna. Báðar eru leysar úr stertinum. Gotfjøðurin er umleið 2/3 so long sum ryggfjøðurin. Sterturin er rundaður aftan og er rættiliga lítil eftir støddini á fiskinum. Hann hevur stórar, rundar uggafjaðrar og ongar búkfjaðrar.
Høvdið er lítið og rundleitt, eitt sindur kubbut við stuttari, rundari gron. Hann hevur ógvuliga sterkan kjaft, við avrundaðum og framstandandi tonnum, og hann bítur fast. Eyguni eru smá og sita rættiliga tætt saman ovarlaga á heysinum.
Eyðkenni: Serliga tær myrku tvørstrikurnar og tann grábláa skræðan. Sterku tenninar, og tað, at hann bítur ógvuliga fast.
Týdningur: Steinbítur er virðismikil fiskur, sum verður seldur á fiskamarknaðunum, eisini í Føroyum.
da: Havkat, en: Catfish, fr: Loup de mer, ís: Steinbítur, no: Gråsteinbit, tý: Katfisch
Sí myndir og videoklipp her.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Áburrufiskar Perciformes
Hesin hópurin er størstur av fiskahópunum.
Í hópinum eru 160 ættir, 1539 slektir og 10033 sløg.
Av teimum eru 18 ættir við Føroyar, og hesar hava 29 slektir og 41 sløg:
Í hópinum er ein størri blanding av fiskum við mongum ymsum frábrigdum og útsjónd, langir og klænir, smáir og stórir, smalir og høgir.
Her eru fiskar, ið hava bleytar teinar í fjaðrunum, og aðrir, ið hava harðar teinar í fjaðrunum. Nakrir hava eina, aðrir hava tvær ryggfjaðrar.
Í karpaættini eru onkur fiskasløg tvíkynjaði.
Undir Føroyum eru bert saltvatnsfiskar í hesum hópinum, men úti í heimi eru eisini sløg, sum eru í feskum vatni og í blandingsvatni.


text:
Mynd: Á Ársins Barnatiltaki í Ítróttarhøllini í Runavík verður ein eldblásari, men har verða so sanniliga eisini Trøllapætur, omman og teirra kompaní
Ein ørgrynna av tiltøkum verða á Mentanarvikuni - fyri fólki í øllum aldri, børnum og ungum eins væl og tilkomnum og eldri. Ongum nýtist at keða seg hesar dagarnar, Mentanarvika verður í Runavíkar-økinum
Mentanarvikan hevur nakað til øll, bæði børn, ung og eldri. Soleiðis verða børnini heldur ikki gloymd.
Leika og Leiki vitja í Berglon fríggjadagin 2. november klokkan 17 og leygardagin klokkan 15.
Sunnudagin 4. november verður Ársins Barnatiltak í Ítróttarhøllini í Runavík, har Trøllapætur, omman, ommudidd og politistarnir eru við. Ein eldblásari verður eisini við, og Bassi vitjar sjálvsagt við onkrum góðum til børnini.
Tey tilkomnu, sum hava áhuga fyri føroyskum dansi, sleppa eisini upp á gólv fríggjakvøldið 2. november, tá føroyskur dansur verður í Hæddini í Saltangará.
Dansifelagið er sera virkið, og væl av fólki plagar at møta, tá ið dansur er.
Á tónleikaliga økinum verður nógv á skránni.
Mentanarhúsfelagið skipar týskvøldið 30. oktober fyri Jam Session í Blikk Café´ini, og hóskvøldið 1. november er ókeypis konsert og vísusangur við Kára Sverrisson og íslendinginum Þröstur Jóhannesson úr vinarbýnum Ísafirði.
Leygarkvøldið 3. november verður Gospel Praise í Kelduni í Skálafirði, og sama kvøld verður eisini stór konsert við dansi í ítróttarhøllini í Runavík. Bólkarnir, sum verða við til konsertina og dansin, eru Høgni Lisberg, Crawling Blue, Simon Mathew (DK) og Boys in a Band.
Mentanarvikan endar við sangkvøldi í Glyvra kirkju sunnudagin 4. november klokkan 20.
© Vilmund Jacobsen - Sosialurin


text:
15. mars 2017
Sirið Stenberg latið SEV nýggj loyvi at gagnnýta vatnorku til elframleiðslu
SEV hevur í dag fingið nýggj loyvi at gagnnýta vatnorkuna til elframleiðslu. Møguligt verður eisini hjá øðrum umsøkjarum at gagnnýta vatnorkuna, tó við fyriliti fyri verandi virkseminum hjá SEV.
Kelda: himr.fo
SEV fekk við kunngerð í 1963 loyvi at gagnnýta vatnorkuna í Streymoynni, Eysturoynni, Vágum og Suðuroynni í 50 ár. Tað loyvið hevur verið longt, meðan arbeitt hevur verið við at lata nýggju loyvini.
Les alla greinina her


text:
Undirnevndir
Grannskoðanarnevnd
Nevndin hevur valt at lata nevndina í síni heild manna grannskoðanarnevndina. Formaður í grannskoðanarnevndini er Torben Nielsen, nevndarformaður í Eik, ið nevndin metir lýkur krav lógarinnar um óheftni og neyðugu førleikarnar innan roknskap og grannskoðan.
Í grannskoðanarnevndini eru:
- Torben Nielsen, formaður
- Arni D. Brattaberg
- Birgir Nielsen
- Marjon á Lakjuni
- Kristian Østergaard
- Magnus Emil Poulsen
- Margareth D. Djurhuus
Arbeiðssetningurin hjá grannskoðanarnevndini
Váðanevnd
Allir nevndarlimir bankans manna Váðanevndina. Torben Nielsen er formaður fyri nevndina.
Arbeiðssetningurin hjá Váðanevndini
Tilnevningarnevnd
Tilnevningarnevndin er mannað við 3 nevndarlimum. Torben Nielsen er formaður, Jákup Egholm Hansen og Gunnar í Liða eru limir í nevndini.
Arbeiðssetningurin hjá Tilnevningarnevndini
Samsýningarnevnd
Samsýningarnevndin er mannað við 4 nevndarlimum. Torben Nielsen er formaður, Jákup Egholm Hansen, Gunnar í Liða og Kristian Østergaard eru limir í nevndini.
Arbeiðssetningurin hjá Samsýningarnevndini


text:
Er tú eldri enn 18 ár og hevur tú hug til at gera mun, veita fyrstuhjálp í neyðstøðu og samstundis fáa góðar upplivingar í einum góðum toymi?
Í løtuni væntar okkum nógvar samarittar, og fara tí frá 9. – 11. mai at skipa fyri fyrra partinum av samarittskeiðinum í hølunum hjá Reyða Krossi. Annar partur verður hareftir hildin 31. mai til 3. juni.
Stevnur, festivalar og tiltøk av alskyns slagi eru við til at mynda føroyska summarið. Samarittarnir hjá Reyða Krossi virka fyri, at vit øll kunnu kenna okkum eitt sindur tryggari.
At vera samarittur hjá Reyða Krossi er sjálvboðið arbeiði, har tú ert við til at hjálpa við nógvum ymiskum, alt frá smásnuddum til størri skaðum, at geva professionel boð víðari til eitt nú sjúkrabil og vakthavandi, og har tú fært útbúgving innan fysiska og sálarliga fyrstuhjálp. Samarittarnir eru sjónliga til staðar á festivalum, stevnum, ítróttartiltøkum og ymiskum øðrum tiltøkum kring landi. Hareftir fært tú ríkar møguleikar at førleikamenna teg.
Sum partur av heimsins størsta hjálparfelagsskapi, hjálpir tú okkum at hjálpa øðrum. Tú kanst melda teg til við at brúka frymilin hjá okkum ella á samarit@redcross.fo, til ber eisini at ringja til Reyða Kross á telefon (+298) 283630.
Fyrri partur av skeiðinum verður
Mikudag 9. mai: kl. 18:00-21:00
Hósdagin 10. mai: kl. 09:00-19:00
Fríggjadag 11. mai: kl 18:00-21:00
Annar partur av skeiðinum verður
Hósdag 31. mai: kl. 18:00-21:00
Fríggjadag 1. juni: kl. 18:00-21:00
Leygardag 2. juni: kl. 09:00-21:00
Sunnudag 3. juni: kl 09:00-21:00
Tað ber at luttaka í samaritt-tænastuni, sum næmingur, inntil mann fær tíð og møguleika at taka seinna partin av skeiðnum, og harvið gerast samarittur.
Treytir fyri at klára skeiðið:
– Vera minst 18 ár
– Klára at fullføra HLR á jørðini í 10 minuttir, sum partur av einum toymi av tveimum.
– Kunna flyta ein sjúkling á børu, saman við 3 øðrum, so at børutoymi er samansett av 4 fólkum.
– Sálarliga vera sjálvstøðugur og búgvin, og eisini hava fatan av álvaranum í samarittaarbeiðinum, hetta inniber, at ein kann koma í ymiskar óvanligar støður og kunna verða um ein sjúkling í sorg ella við álvarsligum løstum.
– Kunna tosa, skilja og orða seg skriftligt á føroyskum.
– Tað er ein treyt at vera til staðar, fyri at klára skeiði.
– Taka undir við grundvirðunum hjá Reyða Krossi


text:
Tann góða gongdin heldur fram í Suðuroyar Sparikassa
Suðuroyar Sparikassi økir áhaldandi um sítt virksemi og kann vísa á eitt munandi betri hálvársúrslit fyrra hálvár 2017.
Sparikassin er sera væl nøgdur við ta positivu gongdina, og væntar, at sama gongdin heldur fram árið út.
Yvirskotið áðrenn skatt er kr. 1,1 mill. kr. – ein betring á 20% í mun til 2016.
Útlán hjá Suðuroyar Sparikassa eru økt við 3% - úr 560 mió. kr. til 577 mió. kr. Innlánini vuksu við 6% - úr 705 mió. kr. til 747 mió. kr. Vøksturin í útlánunum er í høvuðsheitum til sethús, og innlánini serliga til konti uttan uppsøgn.
Suðuroyar Sparikassi væntar tó, at útlánini við ársenda í 2017 eru minkaði orsakað av eini tillaging til nýggj og strangari krøv til at styrkja peningastovnarnar komandi árini.
Suðuroyar Sparikassi hevur í fyrra hálvári 2017 lækkað innlánsrenturnar og hækkað ómaksgjøldini. Tillagingin sæst væl í betringini av grundrakstri sparikassans, sum er betraður við 136 % úr 1.032 tkr. til 2.439 tkr. í 2017.
Solvensurin er 15,0 % og solvenstørvurin er 10,3 %. Suðuroyar Sparikassi hevur ein yvirdekning uppá 46 %. Suðuroyar Sparekassi lýkur soleiðis væl og virðiliga øll krøv til bankavirksemi. Hetta avspeglar eisini Eftirlitsdiamantin hjá Fíggjareftirlitinum.
Flex Funding og heimasíðan www.flexfunding.fo lótu alment upp í Føroyum 29. mai. Flex Funding gevur fyritøkum møguleika at søkja um lán frá privatum og fyritøkum, og gevur samstundis privatum og fyritøkum møguleika fyri at fáa eitt hægri avkast av sínum pengum. Minsta upphæddin lán kann søkjast um á Flex Funding er 200.000 kr.
Klædnahandilin Bob and Marilyn’s suitcase var fyrsta føroyska fyritøkan, sum søkti um fígging gjøgnum Flex Funding. Tað var sera stórur áhugi í at veita fyritøkuni lán, tí lánið varð yvirteknað 2,5 ferðir. Fleiri føroyingar vóru millum lánveitararnar.
Føroyski kaffimaskinuveitarin ATB Andersen er næsta føroyska fyritøkan, ið hevur fingið fígging gjøgnum pallin, og enn fleiri fyritøkur eru á veg út á pallin eftir fígging.
Suðuroyar Sparikassi hevði almenna móttøku 19. mai í nýggju hølunum á Staravegi 9 í Havn.
Suðuroyar Sparikassi lat á móttøkuni tiltakinum “Øll hava rætt til góð barnaár” hjá Bláa Krossi eina peningagávu, og Benjamin Rajani spældi fleiri av sínum frálíku løgum. Alt í alt var hetta ein sera hugnaligur dagur.
Suðuroyar Sparikassi luttók eisini á Orkustevnuni í Havn við CO2 láninum. CO2 lán er eitt lán, ið verður veitt privatum til orkubetringar, har bústaðurin fyrst verður orkukannaður, soleiðis, at betringarnar av húsinum eru so skilagóðar og orkusparandi sum møguligt.
Danska váðaráðið hevur økt kravið til polstringina av føroyskum peningastovnunum frá 1. januar 2018 við 1 % stigi, orsakað av tí góðu fíggjarligu støðuni í Føroyum. Suðuroyar Sparikassi er í góðari tíð farin í holt við at tillaga virksemið til herdu krøvini, so avleiðingarnar vera so lítlar sum møguligt.
Suðuroyar Sparikassin væntar, at ársúrslitið fyri 2017 áðrenn skatt verður 2,4 mió. kr.
Spurningar um hálvársúrslitið kunnu setast Søren L. Bruhn, stjóra, tel. 239872 ella soren@ss.fo.


text:
Tíðindaskriv
16.04.2018 - 18:43
Tíðindi > Heilsa & Umhvørvi > Heilsa & Vælvera
Bólkurin fyri menn, sum hava ella hava havt prostatakrabba, bjóðar til hugnaløtu. Tiltakið er ætla hesum monnum og makum teirra.
Prostatabólkurin hjá Krabbameinsfelagnum bjóðar øllum monnum, sum hava ella hava havt krabbamein í prostata til eina hugnaløtu.
Hugnaløtan verður mánakvøldið 30. apríl í hølunum hjá Krabbameinsfelagnum.
Ann Thomsen, sum hevur havt mann við Prostatakrabba, kemur at hava eitt upplegg um “ Hvussu makar varveita lívsgóðskuna í parlagnum, hóast prostatakrabba?"
Tá krabbamein rakar er vanligt at hava nógvar spurningar. Tørvurin á upplýsing, vitan, stuðli og hjálp kann vera stórur.
Tað er gott at fáa nógva og góða hjálp frá familju, vinum og fakfólki. Okkara royndir vísa, at tað harafturat hjálpir at hitta og koma saman við øðrum í somu støðu og sum hava kent sjúkuna á egnum kroppi.
At fáa eitt prát, stuðla og hjálpa hvør øðrum og í fullum trúnaði práta um tað, ið man hevur til felags og eisini um tað, ið kann vera torført og tungt at bera.
Krabbameinsfelagið


text:
Ryttari
Seingjarklæðir frá Snurk
Vakurt hvítt Snurk seingjarsett við prentið av einum ryttara og einum hesti.
Við hesum smarta seingjarsettinum er tað møguligt, at gera seg um til ein ryttara um náttina, og droyma at man fer ein langan ríðitúr.
Seingjarklæðini eru eitt dýnuvár og eitt koddavár. Man letur dýnuvárið aftur í botninum, við einum snarlásið. Og koddavárið hevur eina smarta lagdar afturlating. Tað er gjørt úr einum lekkrum og bleytum toyði, sum bjóðar til ein deiligan blund.
Snurk seingjarklæðini eru tódnaði frammanundan tey eru prentaði, so at tey áhaldandi passa á dýnuna eftir vask. Seingjarklæðini kunnu vaskast á 40 gradum og kunnu í turkitrumlu.
Mát:
- Koddavár: 60x63 cm
- Dýnuvár: 140x200 cm
Gjørt úr: 100% bummull
Oekotex 100 certificeret


text:
Mykines
Mykines er vestasta oyggj í Føroyum, og har búgva 13 fólk. Mykines er við sínum umleið 11 km2 eyðkend við sínum ríka fuglalívi. Her heldur súlan til saman við ørgrynnu av lunda og øðrum fugli. Oyggin er fevnd av lívi og ljóði allan sólarringin. Millum Mykines og Vágar er Mykinesfjørður, og hólmurin er skildur frá oynni av Hólmgjógv, men millum hólmin og oynna er brúgv. "Súlan" syglir summarhálvuna. Um veturin er tað tyrlan, ið røkir farleiðina. Tyrlan flýgur hvønn mikudag, fríggjadag og sunnudag, alt árið við fólki og farmi.
Mykines er umleið 11 ferðkilometrar til støddar og er tann oyggin, ið liggur longst vesturi í Føroyum. Á henni búgva umleið 10-15 fólk (2006), hóast har eru eini 40 hús. Ein skúli er á oynni, bygdur í 1894 og ein kirkja, bygd í 1879. Hóast fá fólk búgva á oynni, so koma nógv fólk har um summarið, og fyri 60 árum síðani búðu millum 160 og 180 fólk har. Har er nógvur fuglur og eisini ganga yvir 1000 seyðir har.
Mykines er eisini kend orsakað av málaranum Sámal Joensen-Mikines, ið man vera ein av teimum kendastu í Føroyum og verður oftani bara nevndur Mikines. Hann varð føddur í 1906, búði í Innistovu og í dag er verksmiða hansara eitt gistingarhús og eitur Kristianshús. Mikines hevur málað yvir 25 málningar, og eru teir sera eftirspurdir í Føroyum.
Innihaldsyvirlit
Søga[rætta | rætta wikitekst]
Fyrstu ferð navnið kemur fram er í miðalaldarbrævinum, "Skipan um tingfaratoll" frá umleið 1400. Í jarðar- og roknskaparbókunum frá 1584, sum eru skrivaðar á donskum, finna vit formin Myggennes. Navnið Mykines hevur verið nógv umrøtt millum granskarar. Ósemja er um, hvat navnið merkir.
Plantufrøðingurin Jóhannes Jóhansen vísir í sínum kanningum á, at menn eru byrjaðir at dyrka havra í Mykinesi umleið ár 650 – "menn" vil í hesum føri óiva siga keltar, serliga munkar og eremittar. Tað norrøna landnámið kom umleið 2 øldir seinni og er sermerkt við at dyrka bygg. Innanfyri hesar báðar øldir hava keltar búðsett seg í Føroyum, og hava millum annað lagt eftir seg staðarnøvn.
Mykines hevur – eins og hinar útoyggjarnar – verið fyri stórum broytingum. Tað mesta av fólkinum er flutt inn á fastlandið. Ein orsøk til hesa fráflyting er, at einki var at forvinna á útoyggjunum. Fyri at fáa eina fatan av, hvussu ógvislig hendan minking í fólkatali hevur verið innan fyri eitt stutt áramál, skulu nevnast nøkur íbúgvaratøl. Í 1930 búðu umleið 200 fólk í Mykinesi, í 1979 vóru 35 fastbúgvandi og í 1999 búðu 7 fólk har versturi. Innanfyri 70 ár er fólkatalið minkað niður í nærum einki. Men eina ferð hevur ríkt felags- og bygdalív verið har – tað ber kirkja, skúli, dansistova og svimjihylur boð um.
Hin 26. september 1970 rendi eitt flogfar hjá Flogfelag Íslands við 34 fólkum umborð á fjallið Knúk. Flogskiparin, íslendingur, og 7 føroysk ferðafólk doyðu.[2][3][4][5][6]
Vinnuvegir[rætta | rætta wikitekst]
Vinnuliga virksemi í Mykinesi er landbúnaður, 3 kongsfestir eru. Hóast landbúnaðurin er ein uppløgd vinnugrein í Mykinesi, eru eisini serliga góðir møguleikar í einari komandi ferðavinnu. Mykines er væl umtókt ferðamál, bæði hjá føroyingum og útlendingum. Umleið 10.000 ferðafólk eru í Mykinesi um árið. Ferðafólkastreymurin til Mykinesar er vaksandi men verður hendan vinna málrættað og samskipað kann hon gerast inntøkugrundarlag bæði hjá íbúgvunum og hjá kommununi. Av øðrum virksemi er umsiting av strandferðsluni, posti, tyrlupalltænasta, SEV, o.l. Hartil er Kristianshús, sum veitur innivist og tænastur til vitjandi. Arbeitt verður í løtuni við at byggja gistingarhús, savn og atelier. Hetta er eitt tiltak, ið er málrættað ferðavinnuni. Mykines er á allan hátt eitt náttúruvakurt stað. Og serstakliga áhugaverd hjá ferðafólki at vitja. Tað er serliga Mykineshólmur við og súlunum og vitanum, eins og tað stóra og lætt atkomiliga lundalandið sum dregur. Náttúran er fjølbroytt og stórbar, fuglameingið er stórt eins og plantulívið. Bygdin er gomul og hevur eina ríka søgu. Alt umhvørvið ber boð um eina gamla sagnbundna oyggj, har fólkið hevur búleikast undir serliga óhøgligum korum.
Fólkatalsfrøði[rætta | rætta wikitekst]
Fólkatal í Mykinesi síðan 1769[rætta | rætta wikitekst]
Keldur[rætta | rætta wikitekst]
- ↑ http://www.hagstova.fo/portal/page/portal/HAGSTOVAN/Hagstova_Foroya/Hagtalsgrunnur/ibugvav_val/FOLKBYGDAR
- ↑ Sex Íslendingar meðal 34 um borð. Morgunblaðið, 219. tölublað (27. september 1970), síða 1
- ↑ Flugstjórínn var hættur við að lenda. Vísir, 220. tölublað (28. september 1970), síða 1
- ↑ Heyrði allt í einu ógurlega skruðninga. Morgunblaðið, 220. tölublað (29. september 1970), síða 1
- ↑ Átta létust í flugslysinu í Færeyjum. Tíminn, 219. tölublað (29.09.1970), síða 1
- ↑ Flugstjórinn og sjö farþegar létu lífið. Þjóðviljinn, 220. tölublað (29. september 1970), síða 1


text:
Michael er útbúgvin lendisarkitektur frá Landbúnaðarháskúlanum í Keypmannahavn. Hann hevur royndir innan skógrøkt og anleggsvirksemi og var í síni tíð ein teirra, ið setti á stovn P/f Hjálpirót. Michael hevur eisini fingist við at kunna um garðyrkið og lendisrøkt m.a. á kvøldskúlanum.
Michael hevur seinasta árið røkt starvið sum leiðari á Skógrøkt sum avloysari. Fyri tað var Michael í 20 ár hjá Tórshavnar kommunu, har hann varðaði av grønu økjunum, fyrst sum býargartnari og seinastu 10 árini sum lendisarkitektur á plandeildini.
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018
Nýtt samvirkið kommunukort
06-07-2018


text:
Tórshavnar kommuna boðar í kvøld frá, at Karlamagnussarbreyt skal gerast tryggari. Í Degi og viku í kvøld var stórur kritikkur av vánaligu ferðsluviðurskiftini tætt við skúlan.
Sera stórt byggivirksemi er við Karlamagnusarbreyt í Hoyvík í løtuni. Her verða fleiri stór handils- og bústaðarhús bygd samstundis, og tað setur sera stór krøv til bæði byggivinnuna og tey ferðandi.
Tórshavnar kommuna arbeiðir í løtuni við at tryggja, at øll tey, sum standa fyri hesum byggivirksemi, fáa eina áminning um at halda trygdarreglurnar, meðan bygt verður.
Tað áliggur hvørjum einstøkum byggiharra at halda trygdarreglurnar, meðan bygt verður, bæði á sínum matrikkli, og á almennu økjunum nærhendis, ið verða rakt av virkseminum.
Í løtuni er virksemið størst í ovara enda á Karlamagnusarbreyt, har tað í løtuni er einsrættað niðaneftir og ferðin er avmarkað til 30 km/t. Hetta økið liggur niðan móti stóra parkeringsøkinum og høvuðsinngongdini hjá Skúlanum við Løgmannabreyt, har nógv børn ferðast.
Kommunan staðfestir, at tað ikki er loyvt at brúka almennan veg til byggiøki, uttan at loyvi er givið til tess frammanundan. Skeltingin skal eisini yvirhaldast av teimum koyrandi, annars verður tað avgreitt sum eitt løgreglumál.
Í næstum verður farið undir arbeiðið at gera hevaða flatu árakað Atlagøtu, sum er tarnandi fyri ferð. Hetta verður valt ístaðin fyri eina rundkoyring.
Eisini verður arbeiðið boðið út at gera gongubreyt lidna í báðum síðum, frá Atlagøtu og allan vegin niðan móti Rólantsgøtu. Hetta skuldi gjørt farleiðina munandi tryggari.
Komandi ár verður arbeiðið ætlandi boðið út at gera fleiri parkeringspláss við Karlamagnusarbreyt. Býarskipanardeildin undir teknisku fyrisiting arbeiðir eisini við ætlan um gera fleiri gøtur í umráðnum.
Ein ferðslutrygdargrannskoðan er eisini gjørd, ið lýsir trygdartrupulleikar hjá teimum ferðandi og kemur við loysnum. Tilmælini í hesi kanning eru partur av samlaðu loysnini fyri økið.
Heitt verður annars á ferðandi til gongu ella á súkklu um at vísa størsta varsemi, eins og heitt verður á bilførarar, um so vítt møguligt at velja farleiðina uttan um ovara partin av Karlamagnusarbreyt, har sera nógv byggivirksemi er í løtuni.
Kelda: torshavn.fo


text:
Námsætlan sum Word-fíla:
Námsætlanin fyri breytarverkætlan 3. árið
Lógargrundarlag
Løgtingslóg nr. 62 um gymnasialar miðnámsútbúgvingar frá 15. mai 2012:
§ 5. Útbúgvingarbreytirnar fevna eisini um lestrarmenning, breytaruppgávu og breytarverkætlan. Fyrireikingarbreytin fevnir ikki um breytaruppgávu.
Stk. 2. Lestrarmenning skal fremjast á einstøku breytunum fyrsta árið í útbúgvingini, og skal lestrarmenningin gera einstaka næmingin tilvitandi um fakligu krøvini í valdu breytini og geva honum amboð at nýta í einum virknum lestrarumhvørvi.
Stk. 3. Á 3-ára útbúgvingarbreytunum verður breytaruppgáva skrivað 2. árið, og breytarverkætlan verður skrivað 3. árið.
Stk. 4. Á fyrireikingarbreytini verður breytarverkætlan skrivað 2. árið.
Stk. 5. Landsstýrismaðurin ásetir í kunngerð nærri reglur sbrt. stk. 1-4 um lestrarmenning, breytaruppgávu og breytarverkætlan, og Kunngerð um gymnasialar miðnámsútbúgvingar, sí niðanfyri.
Endamál:
Endamálið við breytarverkætlanini er, at næmingurin sjálvur skal royna at arbeiða við at fara til botns í og bera fram eitt fakligt greiðsluevni í einum sjálvvaldum øki. Við at seta saman ymiskar tilgongdir og vísindagreinar, skulu næmingarnir vísa, at teir sjálvir eru førir fyri at velja út, nýta viðkomandi tekstgrundarlag og eru førir fyri gera kritiskar metingar á fakligum grundarlagi og eftir vísindaligum reglum. Arbeiðið við breytarverkætlanini skal menna lestrarførleikar næmingsins soleiðis at skilja, at hann umvegis eitt skrivligt avrik vísir, at hann megnar at hava yvirlit, viðgera, skipa, taka saman um og bera fram torgreidd greiðsluevni.
Ítøkiliga málið
Málið við breytarverkætlanini er, at næmingurin
- skal vísa, at hann megnar at fara til botns í fakinum og at seta seg inn í nýggj faklig øki
- skal vísa, at hann megnar at velja út, nýta og seta saman faklig háttaløg
- skal hava tamarhald á viðkomandi fakligu málum í lærugreinunum, skrivað verður í
- skal velja út, viðgera og skipa týðandi tilfar
- skal vísa, at hann fakliga megnar at bera fram
- til fulnar svarar setta greiðsluevninum (spurninginum) soleiðis at skilja, at samsvar er millum uppgávuorðing og uppgávusvar
- skal hava skil á frásagnarháttinum í eini fakligari uppgávu, t.d. innihaldsyvirlit, endurgeving, notur, keldur, bókmentaskrá o.tíl.
Karmarnir
Karmarnir kring breytarverkætlanina eru lýstir í grein 22 í kunngerðini:
§ 22. Breytarverkætlanin á 3. árið verður skrivað í lærugrein á A-stigi í tvørfakligum samstarvi við eina aðra lærugrein á A-, B- ella C-stigi sum stuðulslærugrein.
Stk. 2. Næmingurin skal sjálvur velja lærugreinar og øki/evni.
Stk. 3. Verkætlanin verður skrivað í tíðarskeiðinum 15. oktober til 1. mars. Á búskaparbreytini, hugbreytini og náttúrubreytini vera 10 skúladagar nýttir til verkætlanina, harav fimm teir síðstu skulu liggja saman. Á tilfeingisbreytini og á tøknibreytini vera 5 skúladagar nýttir til verkætlanina, sum allir skulu liggja saman. Millum fyrsta og síðsta verkætlanardag skulu í mesta lagi vera 6 vikur. Teir 10/5 dagarnar, næmingurin skrivar verkætlan, verður vanliga undirvísingin niðurløgd.
Stk. 4. Hvør næmingur fær tveir vegleiðarar – ein í hvørji lærugrein – sum skulu góðkenna øll næmingaval og gera endaliga uppgávuorðing.
Stk. 5. Við støði í grundaðari skrivligari umsókn frá næmingi kann leiðari útbúgvingarstovnsins gera av, at breytarverkætlanin kann verða skrivað í trimum lærugreinum ella bert í einari A-lærugrein. Endamál, mannagongd og treytir annars eru lýst í námsætlanini fyri breytarverkætlanina.
Vegleiðing og uppgávuorðing
Skúlin ger av, hvør lærari skal vegleiða einstaka næmingin í hvørji lærugrein. Vegleiðingin skal skiljast sum góð ráð og skilagóðar ábendingar í sambandi við sjálvt valið og arbeiðið við verkætlanini. Vegleiðingin skal skipast soleiðis, at tað er klárt, nær lærarin er vegleiðari, og nær hann er metari. Tí má vegleiðingin ikki vera ein døming/meting av týðandi pørtum av svarinum. Hinvegin skal vegleiðingin skipast soleiðis, at næmingurin fær høvi at taka ímóti vegleiðing í øllum verkætlanartíðarskeiðinum heilt fram til innlating.
Næmingurin velur í samráði við sín/ar vegleiðara/r øki og greiðsluevni fyri verkætlanina. Økið og fakliga greiðsluevnið skulu liggja innan fyri kjarnaøkini ella ískoytisøkini í lærugreinunum og skal avmarkast soleiðis, at til bera at gera eina uppgávuorðing, so at áður innlatin og rættað svør/uppgávur ikki kunnu endurnýtast.
Næmingar, sum hava valt sama øki, skulu hava ymiskar uppgávuorðingar. Uppgávuorðingin kann ikki vera beinleiðis partur av tí, sum næmingurin hevur fingið undirvísing í. Har aftur ímóti er einki sum forðar fyri, at verkætlanin er framhald av tí, sum undirvíst hevur verið í ella hevur samband við tað.
Uppgávuorðingin verður gjørd av vegleiðara/vegleiðarum næmingsins. Uppgávuorðingin skal fevna um faklig og tvørfaklig evni í lærugreinunum, og eitt krav er, at farið verður í dýpdina í minsta lagi aðrari av lærugreinunum, út um tað, sum vanliga krevst í lærugreinini.
Uppgávuorðingin
- skal vera ítøkilig og avmarkað og í neyvum orðingum lýsa, hvat kravt verður av næminginum, millum annað vavið av uppgávuni, og nøkur viðurskifti – møgulig fylgiskjøl – sum ikki hava verið viðgjørd í vegleiðingini, skulu vera við.
- skal gera tað møguligt hjá næminginum at liva upp til endamálið við verkætlanini
- skal vera lagað soleiðis til tíðarkarmarnar, at næmingurin hevur ein reellan møguleika at svara nøktandi og til fulnar.
- skal vera skipað soleiðis, at næmingurin ikki frammanundan kann hava havt møguleika at skriva partar av uppgávuni niður í smálutir.
- skal hava atlit at teimum hugsanum, ið næmingurin hevur gjørt sær, áðrenn skrivitíðarskeiðið byrjar
Er eitt ella fleiri fremmandamál partur av breytaverkætlanini, skal í minsta lagi ein partur av keldutilfarinum vera á tí/teimum málunum.
Uppgávusvarið skal vera á føroyskum, men skúlin kann í serstøkum førum eftir umsókn loyva, at svarað verður á øðrum máli. Harímóti skulu allar verkætlanir hava ein stuttan samandrátt (abstract) á enskum.
Metingargrundarlag
Verkætlanin verður dømd við einum próvtali, sum byggir á eina heildarmeting, t.v.s. í hvønn mun svarið lýkur málini fyri breytaverkætlanina. Er verkætlanin gjørd í bert einari lærugrein, skal serligur dentur leggjast á, í hvønn mun svarið fer til botns í fakliga greiðsluevninum.
Uppgávur, ið eru skrivaðar á øðrum máli enn føroyskum, skulu lúka somu málsligu krøv, sum verða sett til eina føroyska uppgávu.


text:
Á eykaaðalfundi 11. juli 2017 tóku limirnir í umboðsráðnum hjá Fjølrit avgerð um at fáa Fjølrit at virka aftur. Fyrsta stig er at fáa skil á øllum sáttmálaviðurskiftum við tey, ið brúka tilfar limanna: skúlar, stovnar, arbeiðspláss og onnur, so at viðurlag fyri at avrita og nýta vart tilfar hjá limunum kann rindast sambært galdandi lóg.
Samanumtikið varð mett, at fleiri fyrimunur enn vansar eru nú og her, við at menna Fjølrit heldur enn at gera avtalu við til dømis CopyDan.
Fjølrit hevur, sum er, loyvi úr Mentamálaráðnum at virka sum rættindafelagsskap í samsvari við § 40 stk. 1 í løgtingslóg um upphavsrætt.
Umboðsráðið
er mannað við:
1. Før. myndlistafólk: Ole Wich, formaður
2. Rithøvundafelagið: Kim Simonsen, næstformaður
3. Før. yrkisfotografar: Jørgen Lützen, umboðsráðslimur
4. Før. tónaskøld: Kristian Blak, umboðsráðslimur
5. Før. blaðmannafelag: Beata Samuelsen
6. Føroysk bókaforløg: Jógvan Isaksen
Stjórnin (Starvsnevndin)
er mannað soleiðis:
• Atli K. Petersen, formaður
• Jonhard Mikkelsen, skrivari
• Helle Thede Johansen, kassameistari
Sigmund Poulsen er knýttur at Fjølritum sum løgfrøðiligur ráðgevi.
Fyri framman
Umboðsráðið hevur nú orðað ein arbeiðssetning, sum útgreinar, hvat stjórnin skal arbeiða við og fáa greiðu á, áðrenn kallað verður inn til aðalfundar fyri ársskiftið. Millum annað skal eitt greitt yvirlit yvir fíggjarviðurskifti felagsins fáast til vegar sum skjótast.
Ole Wich, umboðsráðsformaður, fer í næstum at seta seg í samband við limafeløgini at kunna tey nágreiniligari um hetta og á næsta aðalfundi Fjølrits verður nágreiniliga kunnað um øll hesi viðurskifti, sum verða greið til ta tíð.
Arbeitt verður ítøkiliga beint nú við at fáa stovnað samskiftispall umframt eina kunningarsíðu á internetinum. Meiri verður at frætta hesum viðvíkjandi, so skjótt tað er komið í rættlag.
Tórshavn, 19. Juli 2017
Atli K. Petersen, formaður
Jonhard Mikkelsen, skrivari
Helle Thede Johansen, kassameistari
Ole Wich, formaður fyri umboðsráðnum


text:
Sverri Egholm
20.03.2018 - 23:18
Tíðindi > Vinna & Tøkni > Fiskivinna
Mest umrøddi trolarin seinastu dagarnar, Enniberg, loysti í kvøld, og er nú á veg í Barentshavið.
Men tað var altso við sløktum vakmyndatólum umborð, at Enniberg fór avstað. Tað hevur Dátueftirlitið fingið skrivliga váttað frá reiðarínum.
Sunnukvøldið sendi ein av manningini, sum undirskrivaði seg “Ein av gott 40 monnum, ið eru undir eftirliti hjá P/F Ennibergi“, bræv út til miðlarnar, har hann greiddi frá, at vakmyndatól var sett upp umborð uttan at manningin varð kunnað um hetta.
Reiðarin Kaj Johannsen sigur við Kringvarpið, at bara skiparin og stýrimenn síggja upptøkurnar, og tær verða ikki goymdar, men at neyðugu loyvini skulu fáast uppá pláss.
Savnsmynd (Mynd: Jens Kr. Vang)


text:
Agnar Frederiksen
14.04.2018 - 17:55
Mennirnir hjá ÍF kunnu nú kalla seg føroyameistarar. ÍF vann fyri løtu síðani 3-1 á Mjølni, har serliga seinasta setti var sannførandi hjá FM-vinnarunum:
Ítróttur > Ítróttur > Flogbóltur
ÍF – Mjølnir 25-19, 22-25, 25-22, 12-25
ÍF var omaná alt 1.setti, og høvdu ein góða leiðslu so at siga allan vegin. Men 2.sett gjørdist sera spenanndi. Mjølnir spældi sera væl stóran part av settinum, og sá eina løtu út til at vinna trygt. Men tað fór frá 21-10 til 24-22, og so var ÍF komið heilt tætt. Men Mjølnir megnaði tó at hála settið heim, og so var púra opið aftur.
Mjølnir kom eisini sera væl frá byrjan í 3.setti. Tað var eina løtu 7-2, men ÍF kom skjótt við aftr, og tað var eitt sera tætt sett. Tað var ÍF, ið endaði við at verða omaná, og nú manglaði bert eitt sett í , fyri at ÍF kudni tryggja sær føroyameistaraheiti.
Og í 4.setti var ongantíð nakar ivi. Mjølnir hevði ilt við at fylgja við, og ÍF var sera sannførandi, ogvann greiðan sigur.
ÍF endaði ovast í meistaradeildini, og var eisini betri yvir tveir dystir, sjálvt um klaksvíkingar góvu teimum ein skapran gang.


text:
Dagarnar frá 28. februar til 2. mars var Jarðfeingi umboðað við bási og framløgu á oljuráðstevnuni APPEX Global 2017 í London. Ráðstevnan varð væl vitjað, og fleiri vitjandi á okkara bási vístu áhuga fyri fjórða útbjóðingarumfarinum eftir oljuleiting undir Føroyum, sum letur upp 17. mai.
Óluva R. Eidesgaard, jarðfrøðingur, greiddi frá verandi arbeiði á Jarðfeingi, sum millum annað fatar um eina størri endurskoðan av tøkum dátum av týdningi fyri oljuleitingina á føroyska landgrunninum.
Úrslitini av hesum umfatandi arbeiði verða løgd fram á ráðstevnuni FIEC (Faroe Islands Exploration Conference) í Norðurlandahúsinum 16-18. mai 2017.


text:
Útgivið tann: 01.01.2014
Slept upp á fjall (Jógvan í Lon Jacobsen)
Skrivað hevur: Jógvan Andersen
Sosialurin skrivaði við stórum tjúkkum stavum á forsíðuni tann 10. desember: DAMP-børn slept á fjall. Orðingin er ikki røtt. Tað rætta er at siga, at børn verða slept upp á fjall. Hetta kann kanska virka sum óneyðugt smáputl, men at sleppa einum á fjall og at sleppa einum upp á fjall merkir ikki tað sama. Sleppa einum upp á fjall merkir at svíkja ein ella ikki veita einum ta neyðugu umsorgan ella sagt um onkran, sum ongan góðan eigur. At sleppa einum á fjall merkir at geva einum loyvi at fara á fjall, so tað er heilt hvør sín merking.


text:
Jens Hákun Leo
01.05.2017 - 16:25
Tíðindi > Samfelag & Politikkur > Landspolitikkur
Tað eru tveir bólkar av fólki, sum søkka aftur út í Havnini.
Hetta sló Kári Johansen, arbeiðsmaður, fast, tá ið Havnar Arbeiðarafelag í dag skipaði fyri 1. mai dagshaldi á Vaglinum í Havn.
Hann vísti í hesum sambandi á tey ófaklærdu og ungar barnafamiljur.
Viðvíkjandi teim ófaklærdu vísti hann á, at gjógvin ímillum tey ófaklærdu og aðrar samfelagsbólkar er alsamt vaksandi, og at ófakærd fáa einans somu prosentvísu lønarhækking sum aðrir samfelagsbólkar. Ráðini hjá verkafólki gerast verri og verri, helt hann í viðfangi fyri.
Hann skjeyt hesum viðvíkjandi upp, at regulerað verður við afturvirkandi kraft, og at lønarhækkingar framyvir verða gjørdar upp í krónum og oyrum heldur enn prosentum.
Viðvíkjandi ungum barnafamiljum helt hann fyri, at tað er trupult hjá teimum at seta búgv sum ein fylgja av støðuni á bústaðarmarknaðinum, og at støðan á hesum øki er vanlukkulig. Hann fanst at tí almennu bústaðarbygging, sum er fingin frá hondum, men sum ikki kemur teim lágløntu til góðar.
Kári Johansen er sonur Karl Johansen, sum var formaður hjá Havnar Arbeiðsmannafelag í 25 ár.
Kári Johansen var tann síðsti røðarin av trimum, sum tók orðið á 1. mai dagshaldinum í dag. Hinir báðir røðararnir vóru Jørleif Kúrberg, ferðaleiðari, og Tóra við Keldu, forkvinna í MBF.
Heilt fitt av fólki vóru komin saman til høvið í dag.


text:
KAPPINGARREGLUR 2009
Grand Prix kapping fyri Børn og Ung á Breyt
Navn og endamál
Almenna navnið á kappingini er Grand Prix kappingin fyri Børn og Ung. Navnið kann broytast um ein stuðul ynskir og rindar fyri tað.
Reglur fyri luttøku
Kappingin er opin fyri øllum børnum og ungum. Fyri at luttaka og fáa stig í sjálvari Grand Prix kappingini, skal ein tó verða skrásettur limir í einum felag fyri frælsan ítrótt, áðrenn kappingardagin.
Tað verður kappast í niðanfyri standandi bólkum og greinum:
Aldurin verður roknaður, sum blivin aldur tá almanakkaárið er runnið. Tað verður skipað fyri einstaklinga kapping í øllum bólkunum.
Kappingarsløg
Kappingarnar fara allar fram á frælsum ítróttarøki. Kappingargreinar verða fastlagdar áðrenn kappingarbyrjan. Kappast verður í spurti, miðteinum, kasti og lopi hvønn kappingardag. Tvs. at t.d. dreingir 10-11 hava fýra Grand Prix kappingar, og kappast í spurti, miðteini, kasti og lopi. Sami luttakari kann taka lut í øllum fýra kappingargreinum í sínum aldursbólki.
Kappingar
1. Tórsbreyt mikudagur 20. mai – Bragdið
2. Svangaskarð mikudagur 24. juni – Treysti
3. Tórsbreyt mikudagur 19. august – Hvirlan
Stigtalva
Norska “Tyrvingetabellen” verður brúkt at geva stig eftir í hvørjari einstakari kappingargrein.
(GG: Stigatalvan kann ikki nýtast til at samanbera úrslit og árgangir).
Stig verða givin eftir stigatalvuni hjá tí eldra árganginum í bólkinum. Tvs. at t.d. dreingir 12-13, fáa stig eftir dreingir 13 ár, og at t.d. gentur 16-17 fáa stig eftir gentur 17 ár. Hjá børnum 8-9 verður stigatalva hjá DAF brúkt.
Samlaða einstaklingakappingin verður avgjørd eftir tveimum teimum bestu umførunum í stigum, sum íðkarin hevur fingið. Tvs. stigini av tveimum teimum bestu umførunum verða løgd saman.
Stendur tað á jøvnum, vinnur íðkarin, sum hevur uppnátt flest stig í einari kapping. Stendur tað framvegis á jøvnum vinnur rennarin, sum hevur næstflest stig í einari kapping osfr.
Tilmelding
Tilmelding fer fram á heimasíðuni hjá FÍF, sum er www.renn.fo.
Luttøkugjald
Luttøkugjaldið er kr. 50 fyri hvørt Grand Prix
Umsiting
Kappingin verður umsitin av Kappingarnevndini hjá Frælsum Ítrótti Føroya (FÍF).


text:
Wednesday, March 19, 2014
Politiið leitar eftir málningaeigara
Løgreglan framdi óvanliga skjótan lynjustits í sambandi við ránið í Klaksvík og dømdi í gjár ein russiskan sjómann 10 mánaðar treytaleyst fongsul og 5 ára útvísing úr Føroyum. Løgreglan sóknast nú eftir gerningskvinnu, sum hevur málað hesa parafrasuna av Tey ganga á vegnum og bíða hjá Ingálvi av Reyni. Í sambandi við ránið í Klaksvík, hevur politiið í viðførinum hjá manninum, funnið ein málning, ið er 100 cm breiður og 80 cm høgur. Niðast í høgra hjørnið stendur antin Marna 95 ella Maria 95. Útlendingurin hevur greitt politinum frá, at hann hevur funnið málningin onkrastaðni í Tórshavn. Politiið veit ikki hvør eigur málningin, so um nakar kennist við málningin ella veit hvør eigarin er, verða tit vinarliga biðin um at ringja til politiið á tlf. 351448.
(KP)
Posted by Listin at 11:27 AM


text:
Tíðindaskriv:
Virkni rørslufelagsskapurin í Suðuroynni Hvistan, fer komandi tíðina at skipa fyri øðrvísum túrum, fyri tey ið hava hug at ganga, renna, trilla ella súkkla.
Í nøkrum førum verður byrja við morgunkaffi, áðrenn fari verður í kirkju, fyri síðani at fara túrin millum tvær kirkjur ella bønhús.
Hugskoti hevur ligið í eina tíð, og nú í vár bleiv so endalig skrá gjørd. Byrjað verður sunnudagin, tá ið vitja verður í Sumba, og har morgunkaffi er frá kl. 11.30 í skúlanum fyri bygdafólki og tey ið koma við á túrin. So er Guðstænasta kl. 12.30 og so verður farið túrin umleið 13.30 og viðrar verður farið um Hestin til Kirkjuna í Vági.
Eitt av hugskotunum við túrunum er at koma runt í Suðuroynni, umframt at ein fær steðga á og hugsavna seg um vøkru nátturuna, áðrenn farið verður sjálvan túrin út í náttúrna, har ma. ávísir sangir eru við á skránni, soleiðis at hesir verða sungir til Guðstænastuna og kunnu soleiðis viðvirka til at gerast ein prædika undir sjálvum túrinum.
Rørslufelagið Hvistan, sum eisini er kent fyri Føroya Sunnasta 1/2marathon, kirkjurenningar og fleiri tiltøk, ynskir við hesum at fáa fólk í Suðuroynni eins og vitjandi, at koma runt í Suðuroynni og vitja Kirkjur og bønhús, áðrenn fari verður ein frálíkan túr í vøkru Suðuroynni.


text:
Bússur
Í handlum kring landið standa bússur hjá ABC barnahjálp, nú Føroysku barnahjálpini. Peningurin, sum kemur inn við bússunum ger hvønn mánað stóran mun í hjálpararbeiðinum.
Enn hava bússurnar navn og logo hjá ABC barnahjálp, men hetta verður broytt, so hvørt bússurnar verða skiftar út.
Føroyska barnahjálpin sendir hvønn mánað umleið 32000 krónur til Liberia og Senegal. Stuðulin til hini londini er ikki so stóru enn. Størsti parturin er stuðul frá stuðulsforeldrum, men uttan bússurnar høvdu vit ikki havt nóg mikið hvønn mánað.
Roksnskapirnir eru almennir og liggja á heimasíðuni undir “Roknskapir”.
Hjartans takk fyri stuðulin.


text:
HEIMA-BINGO SPÆL BINGO HEIMA NÚ
ÁRF er byrja at selja eitt nýtt spæl.
Hetta spælið nevnist HEIMA-BINGO.
Sølustøð:
Hjá Frank - Klaksvík
FK- Klaksvík
Mc Grill - Klaksvík
Fiskabúðin/Fisk & Chips Klaksvík
Effostøðin Leirvík
Effostøðin Strendur
Tú opnar plátuna.
Og inni í plátuni á vinstru síðu, eru tølini drigin.
So krossar tú tølini av og tú sært beinanvegin um tú hevur vunnið.
Hevur tú 1 rað(í eini rammu) so fært tú nýggja bingoplátu frá einum sølustaði sum selur HEIMA-BINGO.
(Um so er, at 1 rað er í fleiri rammum, so er vinningurin maks 1 nýggj bingopláta).
Hevur tú 2 røð (í eini rammu) so vinnur tú kr. 300.
Hevur tú 3 røð (í eini rammu) so vinnur tú kr. 2.000.
Legg til merkis:
Vit senda eisini HEIMA-BINGO runt um alt landið.
Hetta er serliga til tey, har onki sølustað er í økinum,
so sum fólk á Útoyggj o.l.
Bingoplátan kostar kr. 30 stk.
Bíleggjast skulu í minsta lagi 5 bingoplátur.
Tú flytur bara upphæddina til konta hjá ÁRF.
Konta í Norðoya Sparikassa (9865) 102.857.4
Viðmerk: Heimabingo
Tá peningurin er goldin, senda vit Bingopláturnar BEINANVEGIN.
(Vinningarnir eru gávukort).
Tey sum hava 2 røð ella 3 røð.
Skulu senda plátuna til:
ÁRF
Í Urðini 9
FO-727 Árnafjørður


text:
REGLUR – VETRARKAPPINGIN Í RENNING 2015/2016
Endamál
Endamálið við kappingini er at skapa dygdargóðar kappingar fyri rennarar á einum hvørjum støði, og at økja og styrkja um áhugan fyri renning yvirhøvur.
Navn
Almenna navnið á kappingini er: TF Vetrarkappingin 2015/2016
Reglur fyri luttøku
Kappingin er fyri allar limir í frælsu ítróttafeløgunum í landinum, sum eru limur í FÍF. Kappingarnevndin hjá FÍF kann geva undantaksloyvi til einstaklingar í serligum førum.
Bert rennarar, sum eru skrásettir limir í einum felag áðrenn kappingardag, kunnu telja við. Ein rennari kann skifta felag í sama kappingarári.
Tað verður kappast í hesum bólkum:
-Kvinnur / menn opin bólkur (f. -1999)
-Kvinnur veteranar / Menn Veteranar (f. 1961-1970)
-Kvinnur/Menn Superveteranar (f. 1960 ella fyrr)
-Kvinnuunglingar / Mansunglingar (f. 1995-1999)
-Gentur / Dreingir (f. 2000-2004)
Tað verður skipað fyri einstaklinga- og liðkapping. Tríggir rennarar eru á hvørjum liði. Hvørt felag kann hava óavmarkað tal av liðum hjá monnum og hjá kvinnum. Tvs. rennari nr. 1.-3. hjá felagnum manna lið 1, rennari 4.-6. manna lið 2 og rennari 7.-9. manna lið 3 osv. Liðið fær somu stig sum rennarin fær í opna bólkinum. Tað er altíð teir tríggir rennarar, sum eftir hvørt einstakt umfar liggja á ovast, sum mynda stigini hjá hvørjum einstøkum liði.
Kappingarsløg
Kappingarnar kunnu verða landsveg-, býar-, ella crossrenning. Kappingarsløg verða fastløgd áðrenn kappingarbyrjan.
Kappingar
Talið av kappingum er átta:
1. umfar – 07. November 2015 Runt Agnið – ca. 10,3 km (ca. 5 km) –Roysnið
2. umfar – 21. November 2015 Náttúrurenning Kerjar 10,5 km (1,5 Km) – Hvirlan
3. umfar – 05. Desember 2015 í Tórshavn – ? km (ca. ? km) – Bragdið
4. umfar – 16. Januar 2016 í Vágum – ? km (? km) – Frælsi
5. umfar – 13. Februar 2016 í Havn – ca. 8 km cross (ca. 3 km) – Bragdið
6. umfar – 20. Februar 2016 í Klaksvík ella Hvannasundi – ca. 8-10 km (3-4 km) – Treysti
7. umfar – 12. Mars 2016 í Suðuroy – ? km (? km) – Hvistan
8. umfar – 19. Mars 2016 í Runavík – 10 km (5 km) – Roysnið
Kvinnu- og mansunglingar renna sama tein, sum tey vaksnu. Teinurin í klombrum er teinurin, sum gentur og dreingir renna.
Kappingarnevndin loyvir, at motiónsrenning fer fram í somu renning sum vetrarkappingin.
Samanteljing
Samlaða einstaklingakappingin verður avgjørd eftir stigum, sum hvør einstakur rennari ognar sær í hvørjari einstakari kapping. Fimm tey bestu av teimum átta umførunum telja við. Vinnari verður tann íðkarin, sum hevur ognað sær flest stig.
Samlaða liðkappingin verður uppgjørd eftir øllum átta umførunum, har tað eftir hvørt umfar eru teir tríggir rennarar hjá felagnum, su hava flest stig mynda liðið.
Ein skal í minsta lagið hava luttikið í fimm av teimum átta umførunum fyri at telja við í samlaðu kappingini.
Stigatalva:
1 = 50 stig
2 = 47 stig
3 = 45 stig
4 = 43 stig
5 = 41 stig
6 = 40 stig
7 = 39 stig
osfr.
Harumframt verða latin 1 bonusstig um ein hevur luttikið í seks kappingum, 2 bonusstig afturat um ein hevur luttikið í sjey kappingum og so 3 bonusstig afturat um ein hevur luttikið í øllum átta kappingunum.
Stendur tað á jøvnum, vinnur einstaklingurin, sum hevur hevur flest sigrar osv.
Tilmelding
Tilmelding fer fram á staðnum áðrenn kappingarbyrjan ella online á heimasíðuni hjá Frælsum Ítrótti Føroya, sum er www.fif.fo
.
Umsitan
Kappingin verður umsitin av Frælsum Ítrótti Føroya (FÍF).
Oktober 2014
Kappingarnevndin hjá Frælsur Ítróttur Føroya
Hallur Holm
Formaður


text:
Føroyska rokksøgan
Bókadeild Føroya Lærarafelags
- Síður: 431
- Útgávuár: 2016
- Upprunamál: føroysk
- Innbinding: innbundin
- Rithøvundur: Hans Egholm, Kartin L. Hansen, Uni L. Hansen, Niels Uni Dam
- Myndir: ymisk
Bókin er skipað í tíggjuáraskeið frá fimmtiárunum fram til nú. Lýst verða rák, persónar, bólkar og støð, sum hava havt týdning fyri føroysku rokksøguna.
Í bókini eru myndir, ið lýsa føroysku tónleikasøguna síðan fimmtiárini.
Aftast er navnalisti við øllum tónleikarum og bólkum, sum eru viðgjørdir í bókini.
Ummæli:
Erhard Jacobsen: Tú ert mær so fitt, so fitt. erhaj.wordpress.com 1. sept. 2016


text:
Tríggar útgávur varð tað til í 2017, allar komu seint á árinum. Tann stórsta av teimum var myndabókin Neyðars skrímsl, tann 9. skrímslabókin. Sum hinar Skrímslabøkurnar er hon eitt óvanligt samstarv millum tríggjar høvundar út trimum londum, Áslaug Jónsdóttir úr Íslandi, sum afturat at vera høvundur eisini ger flottu, úttrykksfullu… les meira…. →
9. apríl lat framsýningin “Hugurin flýgur” upp í Dansistovuni í Norðurlandahúsinum. Hetta er mín fyrsta framsýning og tað er ein soloframsýning. Alt á framsýningi eru míni verk. Har eru allar marionettirnar, sum eg havi tilevnað síðani 2011 samt leikhúsið hjá Karavella Marionett-Teatri við pallmyndini til Dansa so væl og leingi. Tó… les meira…. →
Leingi er tað, ið væl skal vera, siga tey. Í hvussu so er hevur hesin leikurin verið leingi á veg, tað er næsta tvey ár síðani, at fyrsta hond varð løgd á marionettirnar og ætlandi skuldi leikurin havt frumsýning síðsta summar. Men so skuldi ikki vera. Men í dag, tann… les meira…. →
Frá 9. apríl til 8. mai verður ein øðrvísi listaframsýning í Dansistovuni í Norðurlandahúsinum. Í samband við Barnafestivalin hevur Norðurlandahúsið heitt á meg at hava framsýning av øllum leikarahópinum hjá Karavella Marionett-Teatri, sum nú telur 32 marionettir og eisini leikhúsinum, har nýggi leikurin “Dansa so væl og leingi” fer at… les meira…. →


text:
Kofi-málið loksins avgreitt
TB | 17/09/15
Kofi Appiah er eitt navn, sum hevur verið á mongum tungum í seinastuni, tí talan hevur verið um drúgva viðgerð við at tryggja honum arbeiðs- og uppihaldsloyvið. Loksins er tað so komið undir land, tíverri fyri felagið hevur Kofi leikbann fyrsta dystin eftir hann er vorðin skrásettur, tað vil siga, at hann ikki verður við móti NSÍ, sum kemur á vitjan í vikuskiftinum.
Kofi hevur í dag fingið tryggja sær øll relevant viðuskifti – hann er skrásettur sum borgari í Tvøroyrar Kommunu og er skrásettur hjá FSF.


text:
Byrjið við pedagogunum! Vísið í verki, at tit meina nakað við at “lata øll fáa lut í ríkidøminum”!
Síðani samgongan varð skipað, hava leiðarar hennara ferð eftir ferð ført fram, at ríkidømið landsins er í hondunum á nøkrum fáum, og at mál samgongunnar er at gera broytingar, so hetta ovurhonds ríkidømið kemur øllum til góðar.
Broytingarnar skapa allarhægst nakrar fáar ríkmenn afturat teim verandi.
Tá fiskivinnunýskipanin varð samtykt, mundi samgongureypið ongan enda fingið. Tey heilsaðust, klemmaðust og hálovaðu hvør øðrum, tí nú var gongd komin á, nú fingu øll loksins atgongd til stóra ríkidømið. Tó vita vit øll, at broytingarnar í fiskivinnulóggávuni allarhægst skapa nakrar fáar ríkmenn afturat teim verandi- hvørki meir ella minni. Tosið um umfordeiling gjøgnum fiskivinnunýskipanina er í veruleikanum tað reina bluff!
Unnir man ikki hesum sjálvsagda bólki lut í ríkidøminum?
Men samstundis sum hesir tríggir samonguleiðarar reypa um ríkidømið og egin avrik, so standa nøkur av teim forfordeildu, hesaferð pædagoganir, við dyr teirra og bíða. Bíða spent eftir at orð verða umskapað til verk, tey vænta sær eina virðiliga lønarhækking. Og tað av góðum grundum, tí Poul, Høgni og Aksel siga seg hava opnað dyr til landið, sum “flýtur í einum ovurhonds ríkidømi”, einum ríkidømi, sum bert bíðar eftir at verða lutað javnt út til øll.
Men hví verður tað ikki gjørt, hví verður drálað við lovaðu umfordeilingini? Hví verða føgru orðini ikki víst í verki! Unna teir ikki hesum sjálvsagda bólki lut í ríkidøminum?
Krógva samgonguleiðararnir seg aftanfyri fíggjarmálaráðharran?
Í løtuni verður alt samfelagið neyðhildið av einum rungandi nei, sum fíggjarmálaráðharrin, samgonguleiðaranna vegna, gevur hesum týdningarmikla samfelagsbólki, sum, eins og vit onnur í veikum løtum, man hava freistast til at trúð lyftum teirra um einar javnari Føroyar.
At tosa teoretiskt um at javna ríkidømi út til øll, fyri síðani í praksis at vísa teimum, sum standa í fremstu røð at fáa hesa javning, frá sær, tað man vera størsta gykl og hykl, sum er víst í nýggjari føroyskari søgu.
Um samgongan ikki í verki játtar pedagogum, og teimum verkafeløgum, sum eftir tey koma, eina virðiliga lønarhækking, eru orð og lyfti teirra tóm- teimum og samgongustuðlum til lítlan sóma.
Jenis av Rana
Formaður Miðfloksins


text:
Orð: Ronald Fangen
Týtt: Torkil Beder
Guðs kirkjulið er heimsins størsta undur,
ímeðan heimsins skap í skundi fer,
um ævir allar Kristus er hin sami,
og fest á klettagrund hans ríki er.
Tá heimsins ríki reisa seg og falla,
mót dýrdarinnar vári Guðs tað ber.
2. Ein dagur rennur, tá ið hat skal svinna,
sum tá ið sól og summar bræða snjó;
tá týnist Sátans máttur, og hans herur
má lúta fyri Kristi og hans tjóð.
Tey sáddu tár, men heysta nú við gleði,
og sæl tey kvøða Guði lovsongsljóð.
3. O sæla vón! O ríku, góðu lyfti
frá honum, sum ei broytir hug og hátt!
Er náttin long, er stríðið hart og møðsamt,
ein stjørna bjørt tær lýsir myrku nátt:
Guðsorðið sigur: Her tær trongd skal møta,
men stríð í treysti, sí, eg komi brátt.


text:
Ímynda tær, um tú var partur av einari familju, ið átti ein urtagarð. Ein urtagarð fullan í alskyns plantum, ið tit øll kundu livað av. Ein stór familja, so tit valdu ein, ið skuldi stýra. Ímynda tær so, at ein tykkara fekk allar planturnar uttan atlit til framtíðar vøkstur ella tykkara møguleikar sum familja.
Føroyska náttúrutilfeingið er ogn Føroya fólks, og tey ið hava tann framíhjárætt at virka við tí, skulu gjalda aftur til Føroya fólk. Tilfeingið skal vera tillutað eftir javnbjóðis møguleikum, soleiðis at allir føroyingar hava møguleika at luttaka í kappingini um tilfeingið, soleiðis at vit fáa ein dynamiskan marknað, sum framleiðir mest møguligt. Vit skulu øll njóta vøksturin í okkara urtargarði.
Tað er av alstórum týdningi, at vit skapa vitanartung arbeiði. Okkara ungdómur er væl útbúgvin, og vit mugu hava arbeiði til tey at arbeiða í. Hesi arbeiði eiga í so stóran mun tað er møguligt, at vera partar av vinnuni. Vinnan ger í dag eitt ovurhondsstórt arbeiði við gransking av eitt nú aling. Við at granska í laksinum, hava vit skapt ein tann besta laksin í heiminum. Tí fer gransking at breiðka um kunnleikan til vinnuna, og tá kunnu vit skapa bestu vøruna møguligt. Vit skulu sum samfelag tráa eftir vitan og ikki útflyta hana.
Tað eru fleiri størv, ið kunnu skapast í vinnum, ið ongin enn hevur roynt. Umframt at vit kunnu skapa nýggjar vinnur innan okkara høðvusvinnu, so er tað upplagt at vit skapa vinnur innan eitt nú ílegugransking. Okkara ílegubanki er serligur, og tað er stór skomm, at vit ikki megnað at skipa gransking inan økið í Føroyum. Okkara serstaki ílegubanki, ger tað møguligt at skapa eina vinnu, ið kann stegða sjúkum um allan heim. Okkara gransking kann gerast til heilivág av føroyingum í Føroyum.
Fiskivinnan er høvuðsvinnan í Føroyum. Tað mugu vit altíð minnast til. Okkara urtagarður er havið, og tað er í havinum, at vit vinna okkara ríkidømi. Tað er fiskivinnan sum skal gjalda fyri okkara loysing, okkara vælferð og okkara mentan. Planturnar í okkara urtagarði er ogn fólksins, og tað skal vera føroyingum til allan vinning, at vit hava eitt slíkt ríkidømi at skapa okkara Føroyar við.
... at føroyska fiskatilfeingi er lutfalsliga meira vert enn tilfeingið í norska oljugrunninum?
...at Føroyar vórðu kostnar til heimsins bestu oyggjar, av National Geographic Traveler, ið gjørdu eina kanning í 2007?


text:
Síðan mars 2014 hava tvær mátistøðir máta luftgóðskuna í høvuðsstaðarøkinum. Ein er í miðbýnum í Havn og hin er í Havnardali, og eru tær ávikavist ein býarmátistøð og ein bakgrundsmátistøð. Á myndini niðanfyri sæst hvar tær báðar standa.
Á báðum støðum verður innihaldið av bitlum (partiklum) og NO2, umframt veðurlíkindi, máta. Í februar 2015 kom eitt SO2 mátitól upp at standa í Havnardali. Nú ber til hjá øllum at kunna seg um luftgóðskuna beint nú á hesum báðum støðum.
Tú kanst síggja hvussu luftgóðskan er við at trýsta á leinkjurnar niðanfyri:
NO2 kann vera eitrandi í alt ov høgum nøgdum. Tó er enn onki tekin um, at henda gass kemur fyri í høgum nøgdum í Føroyum. NO2 og NO eru gass sum verða gjørd undir brenning við høgum hita, so sum í bil- og skipsmotorum og í ídnaðarvirkjum. NO verður oksidera til NO2 rímiliga skjótt í luftini, og verður tí eisini máta.
Í Føroyum hava vit fá stór ídnaðarvirkir sum kunnu dálka við NO2, so tað er helst mest frá bila- og skipaferðslu at NO2 stavar. Og av tí at tað ikki er eins tættbygt her á landi sum nógva aðra staðni, er innihaldið av NO2 ikki ørkymlandi høgt her á landi. Tó so, so vísa mátingarnar at væl meira av NO2 er mitt í býnum samanborið við í Havnardali.
SO2 kann vera eitrandi í alt ov høgum nøgdum. Henda gass er tó minka niður í nærum onki seinastu árini. Mannaskapt SO2 kemur frá brenning av lívrunnum brennievni sum inniheldur svávul, serliga koli og olju. Men skerjingin av svávulinnihaldinum í brennievni og ein betri reinsan av roykgassi frá akførum og ídnaði tey seinastu 30 árini, hevur minkað munandi um nøgdina av SO2 í luftini í Evropa.
SO2 er saman við vatndampi og CO2 mest vanligu gassini frá eldgosum. Eisini eitt annað og sera eitrandi svávul-gass, H2S, kemur frá eldgosum.
Tað eru nógvar keldur til bitlar, bæði natúrligar og mannaskaptar. Eisini er stórur munur á hvat fyri bitlar eru í luftini; summir kunnu vera heilsuskaðiligir í høgum nøgdum, meðan aðrir ikki eru so skaðiligir. Støddin á bitlunum er eisini ymisk, og eru tað serliga teir heilt smáu bitlarnir ið kunnu gera skaða á heilsuna.
Tey tólini sum eru sett upp í Bøkjarabrekku og í Havnardali máta bæði konsentratiónina (vekt per rúmd) og tal (antal) av bitlum í luftini. Tólini eru sett til at máta konsentratión av PM10, PM4, PM2,5 og PM1, har PM10 merkir allir bitlar við tvørmáti upp til 10 mikrometrar, PM4 eru bitlar við tvørmáti á upp til 4 mikrometrar o.s.fr.
Afturat teimum dálkandi evnunum NO2 og bitlar, so verða veðurlíkini eisini máta á báðum støðunum. Tað er týdningarmikið at vita hvaðani dálkingin stavar, og tí verða vindferð og vindrætningur mátað.
Vilt tú vita meira um luftkanningarnar, so ring til Rakul Mortensen, tlf 234374, ella send ein teldupost til rakulm@us.fo


text:
Kurt Westergaard
Nú tað kom fram herfyri at Kurt Westergaard møguliga ætlar sær til Føroya hevur hann sum skilts verið havdur á lofti í fjølmiðlunum. Og oftari enn ikki verur sagt at Harra Westergaard var atvoldin til diplomatisku kreppuna hjá Danmark í februar 2006, ið stóðst av Muhammed tekningunum. At seta tað upp soleiðis er øgiliga misvísandi, og eg vil nú vísa á hvussu tað hongur saman.
Fríggjadagin tann 30. sept. 2005 lat Jyllandsposten 12 tekningar av Muhammed prenta fyri at kasta ljós á óttan fyri at finnast at islam. Hetta, minnist meg rætt, kom í kjalavørrinum á at ein upplýsandi barnabók um islam, ætlað donskum skúlabørnum, skuldi skrivast og sjálvandi eisini teknast. Tá gjørdist greitt at eingir teknarar bjóðaðu til at tekna Muhammed av ótta fyri víðgongdum muslimum, og hetta helt Jyllandsposten at var eitt hóskandi at tríva í.
Danskir imamar, ið kendu seg vera fyri mismuni sum muslimar, skrivaðu til muslimsk lond, ið hava sendistovu í Keypmannahavn. Mikudagin tann 19. okt. 2005 sendu 11 muslimskir sendiharrar í Danmark eitt felags skriv til táverandi danska forsætisráðharran Anders Fogh Rasmussen har teir søgdu at teir vildu fegnir hava eitt prát við hann um tað, ið teir nevndu ta almennu herferðina ímóti islam í Danmark.
Forsætisráðharrin vildi ikki hitta teir, og gav ta grundgeving at: “Talufrælsi hevur breiðar ræsur og danska stjórnin hevur onga ávirkan á fjølmiðlarnar. Men donsk lóg forbjóðar gudsspottandi og mannamunsgerandi útsøgnum og gerðum. Tey, ið kenna seg vera fyri mismuni kunna stevna og rætturin tekur avgerð í teimum einstaku førunum.”
Tann 27. okt. meldaðu fleiri danskir muslimskir felagskapir Jyllandsposten fyri brot á grein 140 og 266b í tí donsku revsilógini. Grein 140 forbjóðar látursgerð ella niðurgerðing av tilbidnum grundreglum hjá øllum lógligum trúarbólkum. Bert einaferð er revsing staðin av hesari reglu og tað var ímóti einum anti semitiskum bólki í 1938. Grein 266b forbjóðar niðurgerð, látursgerð ella hóttan ímóti persónum.
Tveir imamar, Ahmad Abu Laban og Ahmed Akkari, ið høvdu uppihaldsloyvi í Danmark, og ikki vóru nøgdir við gongdina í málinum, samlaðu tekningarnar í eina mappu uppá góðar 40 síður, ið teir nevndu: “Skjalasavn um bardagan ímóti profetinum Muhammed, friður verið við honum”. Mappan innihelt skjøl har musmimskir felagskapir greiddu frá gongdini í málinum, og teir løgdu eisini danir undir at fara serliga illa við muslimum og søgdu Jyllandsposten vera stýrdan av donsku stjørnini. Teir søgdu eisini at Weekendavisen hevði prenta tekningar, ið vóru uppaftur meira skelkandi. Hóttanarbrøv og myndir, ið teir søgdu vóru send til muslimar í Danmark vóru eisini løgd við. Afturat løgdu teir eisini myndir, ið einki høvdu við Jyllandsposten, ella Danmark, at gerða, og tað vóru myndir, ið klárt høvdu til endamáls at øsa muslimar. Til dømis var ein mynd av einum manni ílatin grísaoyru og grísanøs, sær mest út sum barnaundirhald, men hon var frá einari franskari grísaýl kapping (trúgv tí hvørt trúgva vil) og undir høvdu Akkari og Laban sett tekstin “Here is the real image of Muhammed”, og tað skuldi skiljast at vera skrivaður av Jyllandsposten upprunaliga.
Tann 6. des. var toppfundur í OIC (Organization of the Islamic Conference). Hjástødd vóru leiðarar í fleiri muslimskum londum, og har var mappan deild út. Endin var at eitt alment rundskriv varð sent har OIC kravdi at ST setti í verk altjóða revsibann ímóti Danmark.
Tann 6. jan. 2006 fríðkendi danski rætturin Jyllandsposten í øllum ákærum frá teimum donsku muslimsku felagskapunum.
Í februar 2006 var allur tann ófriðurin, har danskar sendistovur, millum annað í Sýria, Libanon og Iran, vóru brendar, sløk 300 fólk doyðu og góð 800 fingu skaða í sambandi við allan ófriðin í harav stóðst.
Um ein hyggur á wikipedia síðuna um Muhammed sær ein beinanvegin at muhammed hevur verið avmyndaður av islamskum listamonnum í minst 1000 ár, so tað ein ofta hoyrir frá muslimum, at øll skulu doyggja, ið tekna Muhammed er nakað tvætl. Og til teir muslimar, ið kenna seg stoyttar av tekningunum vil eg bara siga, vælkomin til eitt land við talufrælsi. Um tykkum ikki dámar tað kunna tit hóskandi flyta til Iran.
Ahmad Abu Laban doyði 60 ára gamal tann 1. feb. 2007 av lungnakrabba. Ahmed Akkari, føddur í 1978, er enn á lívi, búsitandi í Danmark. Hann er talsmaður fyri Evropsku Nevndina fyri Profet Heiðran, ið hevur sæti í Danmark.
Eg vil meina at teir hava nógv størri ábyrgd í málinum enn Kurt Westergaard.
Merki: Ahmad Abu Laban, Akhmad Akkari, Heri Joensen, islam, Jyllandsposten, Kurt Westergaard, muslimar


text:
Fimm skjótir spurningar til Poul Ingason
TB | 04/05/17
TB heimasíðan hevur fingið orðið á Poul Ingason, sum í ár hevur fingið ein heilt nýggjan leiklut, tí frá at hava verið álopsleikari meginpartin av sínum fótbóltslívið, so er Poul Ingason nú fluttur aftur í verjuna.
Hóast hann er fluttur aftur í verjuna hjá TB/FC Suðuroy/Royn, so hevur hann ikki gloymt hvar málið stendur. Higartil í ár hevur tað eydnast Pouli at skjóta trý mál í Effodeildini umframt eitt í steypakappingini.
Vit hava sett Poul Ingason fimm skjótar spurningar um fótbóltin.
Frá at hava verið áloypari, so er tú nú umskúlaður til verjuleikara, hvussu dámar tær nýggja leiklutin á vøllinum?
Tað er ein stór broyting at vera fluttur aftur í verjuna, har kanst tú ikki goyma teg aftanfyri nakran, gert tú ein feil, so er mál til hinar. Um tú brennur har frammi, so fær tú altíð ein kjans afturat. Annars dámar mær væl at spæla í verjuni.
Hvussu dámar tær nýggja venjaratoymið við Maurice og Mark?
Mær dámar venjaratoymið sera væl, teir hava nógvar royndir úr yrkisfótbólti og tað sæst aftur í venjingunum. Teir duga væl at menna teir ungu leikararnar. Teir eru knallharðir við hørðum venjingum og krevja hart arbeiði frá okkum. Teir krevja eisini nógv av teimum meira rutineraðu leikarunum og tað dámar mær væl.
Hvussu heldur tú, at byrjanin í TB/FC Suðuroy/Royn hevur gingið?
Byrjanin hevur gingið sera væl, betur enn væntað. Vit hava møtt nógvum “botnliðum” og vunni teir flestu, eisini hava vit megna at tikið stig frá teimum størru liðunum, so alt i alt eri eg sera væl nøgdur.
Dysturin leygardagin verður ímóti HB, hvat eru tínar vónir til dystin?
Dysturin leygardagin er sera umráðandi. Um vit ætla at liggja har uppi har tað er stuttligt at vera, so skulu vit hava trý stig… So vit fara all in eftir trimum stigum leygardagin í Gundadali!
Tá árið er liðugt, hvat nummar liggur TB/FC Suðuroy/Royn?
Uha, tað er ringt at meta um, men eg vil siga topp 5.
Vit takka Pouli fyri lítla prátið.
Myndina hevur Bjartur Vest tikið í dystinum millum TB/FC Suðuroy/Royn og Skála við Stórá.


text:
Orð og lag: Andraé Edward Crouch og Sandra Crouch
Týtt: Zacharias Zachariassen
Upprunaheiti: Jesus is the answer
1. Stríðist tú við spurningar og óloyst vandamál,
níva sorg og friðloysi og vónbrot tína sál,
darva sár og gomul minni javnan tína ferð,
minst tá altíð hetta: Jesus svarið er!
Niðurlag: Jesus loysnin er á heimsins neyð í dag.
Jesus leiðin er til dýrdarinnar stað.
Jesus hevur svarið, hann av øllum ber.
Jesus loysnin, leiðin, loyndarmálið er.
2. Forða tær høg fjøll, sum tú ei klíva kanst uppum,
draga daprir skuggar fyri sól í sinninum.
Hvussu veikt og hjálparleyst eitt mansbarn enn er statt,
orð og lyfti Harrans tó í øllum roynist satt!


text:
Oyrarbakki
Fyrsta búseting á Oyrarbakka var í 1924, og er yngsta búsetingin í kommununi. Heilt fram til miðja 20. øld var neyðugt hjá mongum at hava jarðarbrúk, so longi fiskivinnan bert kundi bjóða arbeiði ein part av árinum. Um somu tíð varð landið bundið so mikið saman, at fólk kundu ferðast meira millum oyggjarnar, ella búsetast á nýggjum plássum, um livilíkindini vóru betri har. Í hesum førinum síggja vit, at tað í fleiri førum eru fólk, sum koma rættiliga langvegis frá, ið seta seg niður á Oyrarbakkanum, men eisini fólk úr grannabygdunum eru millum niðursetufólkini.
Eftir hesi fólk liggja gerðini og húsini, ið nærum knýta tær báðar eldru bygdirnar, Norðskála og Oyri, saman í dag. Sum miðstøða í kommununi liggur væl fyri at hava felags hentleikar á Oyrarbakkanum. Eitt nú hevur Ungmannafelagið Eydnan bygt samkomuhøli tætt við brúnna um Streymin og Sunda kommuna hevur sína umsiting her.
Felags skúli fyri kommununa var bygdur á Oyrarbakkanum í 1969, eins og kommunurnar í Sundalagnum gingu saman um ein Felagsskúla fyri framhaldsdeildina har í 1973. Støðugt vaksandi høliskrøvini á skúlaøkinum hava við sær, at vaksið verður um skúlarnar. Sum ein liður kommunala samstarvinum í Sundalagnum er eisini brandstøð bygd á Oyrarbakka.
Væntast kann, at góðu útbyggingarmøguleikarnir á Oyrarbakkanum framhaldandi kunnu fáa tilflytarar til plássið, eins og teir, ið løgdu lunnarnar í síni tíð.


text:
Innsent
06.09.2016 - 17:47
Tíðindi > Samfelag & Politikkur > Kommunalpolitikkur
Nýtt sjálvstýri boðar í dag frá, at Magni Garðalíð og Óli M. Lassen verða at finna millum valevnini til komandi býráðsval.
Magni Garðalíð er sitandi og seinasti borgarstjóri í Húsa kommunu, sum frá 1. januar 2017 verður løgd saman við Klaksvíkar kommunu. Magni er sostatt royndur í lokalpolitiskum høpi og umframt at vera borgarstjóri, fæst hann nógv við ferðavinnu og hevur einastu matstovuna á Kalsoynni.
- Eg eri sera spentur uppá kommunusamanleggingina, sum heilt sikkurt fer at styrkja báðar partar. Komandi valskeið verður tað týdningarmikið, at góða samstarvið, sum hevur eyðmerkt samanleggingina higartil, heldur fram, og hesum arbeiðnum eri eg sjálvandi fúsur at taka virknan lut í, sigur Magni Garðalíð.
Ferðavinna og viðurskiftini á útoyggj fylla somuleiðis nógv hjá borgarstjóranum á Húsum.
- Í Kalsoynni hava vit sæð ein stóran vøkstur innan ferðavinnuna, og hetta er avgjørt ein vinna, sum vit framhaldandi eiga at menna, bæði á útoyggj, men eisini á meginøkinum, sigur hann.
Óli Lassen er somuleiðis royndur býráðspolitikkari, og til seinasa býráðsval fekk hann 82 persónligar atkvøður.
- Klaksvík er ein býur í menning við einum sterkum vinnulívi, og tað er av alstórum týdningi, at vit halda fast í góðu gongdini, sum hevur verið seinastu árini. Fíggjarstøðan í kommununi er góð, og nógvar spennandi verkætlanir eru í gongd, men enn fleiri mál, sum kunnu betrast, eitt nú í mun til bústaðarmøguleikar, sigur Óli Lassen.
Formaðurin í Nýtt sjálvstýri, Jógvan Skorheim greiðir frá, at bæði Magni Garðalíð og Óli Lassen styrkja um listan hjá flokkinum.
- Magni og Óli hava báðir royndir í býráðspolitiskum høpi, og báðir eru teir dugnaligir og arbeiðssamir, so tað er ongin ivi um, at tað eru tvey sterk valevni, sum nú leggjast afturat listanum, sigur Jógvan Skorheim, floksformaður og borgarstjóri í Klaksvíkar kommunu.
Frammanundan hevur Nýtt sjálvstýri kunngjørt, at tey trý valevnini, ið fingu flestar atkvøður til seinasta býráðsval, Jógvan Skorheim, Kristian Eli Zachariasen og Beinta Klakstein, eisini stilla upp til býráðsvalið 8. november.


text:
Beinta Poulsen
05.09.2015 - 20:30
Ítróttur > Ítróttur > Fótbóltur
Í gjárkvøldið tapti føroyska landsliðið 3-1 fyri Norðurírlandi, men tað var ikki fyrr enn í seinna hálvleiki, at norðurírar avgjørdu dystin, eftir at Jóan Símun Edmundsson varð vístur av vølli fyri sítt seinna gula kort.
Fyrri hálvleikur var javnur, við fáum málmøguleikum til báðar partar, men kortini eydnaðist báðum liðum at fáa hvør sítt mál. Hetta skrivar Fótbóltssamband Føroya.
Tá 12 minuttir vóru spældir legði Gareth McAuley Norðurírlandi á odda, og fyrstu løtuna høvdu gestirnir á Tórsvølli eina lítla yvirvág. Sum fráleið kom føroyska liðið meira við í dystin, og 10 minuttir fyri steðgin javnaði Jóan Símun Edmundsson til 1-1.
Tá 65 minuttir vóru spældir fingu norðurírar av álvara tamarhald á dystinum. Tíverri var tað eitt keðiligt reytt kort til føroyska málskjúttan, ið bleiv avgerandi fyri dystin.
Løtu seinni eftir reyða kortið, so var Gareth McAuley aftur uppá spæl og skoraði til 2-1, áðrenn Kyle Lafferty í 75. minutti økti til 3-1, og harvið avgjørdi dystin fyri Norðurírland.
Longu mánakvøldið skal føroyska fótbóltslandsliðið aftur í eldin, tá Finnland tekur ímóti føroysku monnunum á Olympiska Leikvøllinum í Helsinki. Tann dysturin byrjar klokkan 19.45 føroyska tíð.